ועדת הכספים, כנסת 18, פרוטוקול מספר 374, 2010-05-04 10:00

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: על סדר היום הצעת חוק ניירות ערך (תיקון מס' 40) (זירת סוחר לחשבונו העצמי), התש"ע-2010 והצעת חוק ניירות ערך (תיקון – זירת סוחר לחשבון עצמו), התש"ע-2010, הצעתה של חברת הכנסת רונית תירוש.

משה גפני: חברת הכנסת רונית תירוש רוצה שנמזג את החוקים?

קריאה: כן.

אמנון כהן: זה אותו חוק.

משה גפני: בסדר.

משה גפני: פרופסור גושן, יש הבדל בין שני החוקים?

זוהר גושן: לא.

זוהר גושן: הם זהים לחלוטין.

משה גפני: יש לנו הצעת חוק פרטית של חברת הכנסת רונית תירוש.

משה גפני: מכיוון שמדובר בשתי הצעות חוק זהות, אנחנו מבקשים למזג אותן.

מירב תורג'מן: מה שעומד בפניכם זה מיזוג הצעת חוק ניירות ערך (תיקון מספר 40) (זירת סוחר לחשבונו העצמי), התש"ע-2010, מ/491 והצעת חוק ניירות ערך (תיקון) (זירת סוחר לחשבון עצמו), התש"ע-2009 של חברת הכנסת רונית תירוש שמספרה פ/1666).

מירב תורג'מן: מדובר על מיזוג לפי סעיף 122(ב) לתקנון הכנסת שקובע שעברה הצעת חוק בדיון מוקדם ולאחר מכן עברה הצעת חוק זהה או דומה בעיקרה בקריאה הראשונה, רשאית הוועדה אליה הופנו ההצעות, על פי יוזמתה ובאישור ועדת הכנסת, לדון בהצעות במשולב.

אמנון כהן: הצעת החוק של חברת הכנסת תירוש עברה טרומית?

מירב תורג'מן: עברה טרומית.

מירב תורג'מן: צריך להעביר את האישור למיזוג לוועדת הכנסת, שצריכה לאשר.

משה גפני: נצביע כאשר חברת הכנסת תירוש תגיע לישיבה.

משה גפני: ברשותכם, אני רוצה להתחיל בהצעת החוק השנייה, שהיא יותר קצרה.

משה גפני: על סדר היום מיזוג הצעת החוק הממשלתית עם הצעת החוק הפרטית של חברת הכנסת רונית תירוש.

משה גפני: אנחנו מצביעים על המיזוג.

משה גפני: ה צ ב ע ה המיזוג אושר פה אחד

משה גפני: אנחנו מחדשים את הישיבה בהצעת חוק ניירות ערך (תיקון) (זירת סוחר לחשבונו העצמי), התש"ע-2010.

משה גפני: אנחנו איחדנו את הצעת החוק הממשלתית של הרשות לניירות ערך עם הצעת החוק הפרטית של חברת הכנסת רונית תירוש.

משה גפני: מי מציג את החוק?

זוהר גושן: ברשות היושב ראש, אני אומר כמה מלים כלליות ואחר כך אני אעביר את רשות הדיבור לעורך דין אלבק שיציג את ההצגה המלאה.

זוהר גושן: הסוגיה של זירת מסחר היא סוגיה שמיד כאשר התמניתי לתפקיד גיליתי שהיא תקלה מאוד מאוד קשה.

זוהר גושן: תופעה שכבר הפכה להיות מאוד מאוד רווחת.

זוהר גושן: אנחנו מדברים נכון להיום על כעשרים זירות מסחר.

משה גפני: יש התנגדויות לחוק הזה?

משה גפני: אני לא מדבר על הערות בהן אנחנו נדון לגבי הסעיפים השונים, אבל למישהו יש התנגדות עקרונית לחוק?

אמנון כהן: בדרך כלל כל מה שעושה הרשות, אלה דברים טובים.

משה גפני: אתמול היה כאן מס הכנסה והיית צריך לראות איך הכל עלה בלהבות.

זוהר גושן: הנושא הזה שכבר היום יש בערך עשרים זירות שאפשר לומר שחלק מהפעילות שמתנהלת שם היא בעצם סוג של הימורים.

זוהר גושן: בעוד שבבורסה רגילה כל התפקיד של הבורסה הוא לתווך בין ראובן שמוכר לשמעון או שמעון שמוכר לראובן, הרי שבזירות מסחר מדובר בעצם במסחר מול הבורסה עצמה.

זוהר גושן: אתה משחק מול הזירה והיא בצד השני שלך, שזה בדיוק כמו בקזינו.

זוהר גושן: בקזינו אתה גם משחק מול הבית, אתה מהמר את ההימור שלך מול הבית.

זוהר גושן: מדובר במצב שמיד עם כניסתי לתפקיד, ראיתי שיש עשרות תלונות של אנשים שמפסידים מאות אלפי שקלים.

אמנון כהן: את זה אני מכיר במגזרים, שם יש אנשים שיש להם כסף פנוי שקיבלו בחתונה ואז בא מישהו ומבטיח להם שהוא ייתן אחוזים מפתים ואותו אדם חושב לקבל את ההצעה הזאת אבל בסוף אין לו כסף, לא ריבית ולא כסף.

זוהר גושן: בדיוק הדברים האלה.

משה גפני: למה אנשים עושים את זה?

אמנון כהן: הם לא יודעים ואין עליהם פיקוח.

אמנון כהן: משכנעים אותך ואתה מתפתה.

אמנון כהן: זה לא גוף מקצועי שמישהו מפקח עליו.

ציון פיניאן: בלעז זה נקרא עקיצה.

אמנון כהן: קיבלנו מכתבים בנושא הזה.

אמנון כהן: אני רוצה לומר יישר כוח לרשות ששמה לב לנושא הזה שהוא נושא חשוב מאוד.

זוהר גושן: מדובר בתופעה וראינו עשרות תלונות של אנשים שלא הבינו שהם נכנסים למערכת הימורים, והם לא מבינים את הפעולה.

זוהר גושן: אתם יכולים לראות באינטרנט, שם מספרים לך שתוך דקה אתה יכול להרוויח שבעים אחוזים ותוך חמש דקות אתה יכול להרוויח מאה אחוזים.

זוהר גושן: תיכנס לאינטרנט ותראה את הפרסומות האלה קופצות לך מול העיניים כל הזמן.

זוהר גושן: בעצם המציאות היא שבפעילות הזאת 95 אחוזים מהאנשים מפסידים את כל הכסף שלהם והם מפסידים אותו בצורה מאוד מהירה.

זוהר גושן: אם אתה מביא אלף שקלים, הם "מלווים" לך עוד 10,000 שקלים ואומרים שעכשיו תשחק עם 11 אלף שקלים, כך שתפסיד את האלף שקלים שלך כמה שיותר מהר.

זוהר גושן: אלה גופים שבעצם הגענו למסקנה שיש ואקום חקיקתי.

זוהר גושן: הם פועלים במקום שאף אחד לא יודע מה היציבות שלהם, אף אחד לא יודע מה הם מספרים לציבור, אף אחד לא יכול לאכוף את הגילוי שלהם לציבור מבחינת האזהרה של ציבור המשקיעים להימנע מהפעילות הזאת כדי לא להפסיד את כספו.

משה גפני: תסביר לי.

משה גפני: אני לא מבין בזה.

משה גפני: למה 95 אחוזים מפסידים?

משה גפני: למה זה לא הימור של 50 על 50?

זוהר גושן: מה שקורה זה שהבית מאחור יודע את כל מתווה ההימורים של הצדדים האחרים.

זוהר גושן: לכאורה אתה מהמר מול שמעון אבל הבית יודע לעשות את החישוב, כך שהוא תמיד יצא על הצד המנצח.

זוהר גושן: זה בדיוק כמו שאין סיכוי שאתה תיכנס לקזינו ובטווח ארוך אתה תצא עם הכסף אלא אתה תמיד תפסיד כי כל הזמן הסיכויים הם נגדך.

זוהר גושן: אותו הדבר בזירות האלה.

זוהר גושן: הם מכוונים לפי החיתוכים שהם עושים.

משה גפני: למה אנשים נכנסים לזה?

אמנון כהן: הם לא יודעים את זה.

זוהר גושן: אני לא חושב שאנשים מעריכים בצורה ראויה את החשיפה שהם לוקחים כאשר הם נכנסים לפעילות הזאת.

אמנון כהן: אני רציתי להגיש הצעת חוק פרטית בנושא הזה והתייעצתי בנושא.

אמנון כהן: חשבתי איך אני תוקף את הנושא, חשבתי לכתוב מאמרים בעיתונות לגבי המגזרים כדי שלא יתפתו וילכו לזה, אבל זה לא עוזר.

אמנון כהן: זה קורה ואני שמח שאתם מביאים את הצעת החוק הזאת.

משה גפני: חברת הכנסת תירוש, למה את הגשת הצעת חוק פרטית בנושא הזה?

רונית תירוש: כדי לזרז את הממשלה.

משה גפני: גם אליך הגיעו תלונות בנושא הזה?

רונית תירוש: כן.

רונית תירוש: בוודאי.

רונית תירוש: אז דיברתי עם פרופסור גושן והבנתי שזה תקוע.

רונית תירוש: לכן החלטתי להגיש הצעת חוק פרטית בתקווה שהממשלה תזיז את עצמה וזה מה שקרה.

רונית תירוש: אני לא יודעת אם בזכותו זה קרה, אבל זה קרה.

רונית תירוש: אגב, יש לי הרבה תלונות לגבי החברות הללו וגם אלה הם דברים שלא מוסדרים ואני חושבת שבהלימה ובאותה זירה רחבה אפשר להסדיר גם את הנושא הזה.

משה גפני: בעצם אתה אומר שיש במדינה קזינו ממוסד לא חוקי.

זוהר גושן: לא מפוקח.

משה גפני: נכון, סליחה, שהחוק לא חל עליו.

זוהר גושן: החוק לא חל עליו.

זוהר גושן: בדיוק.

זוהר גושן: המטרה היא בדיוק לקחת את כל הפעילות הזאת ולהכניס אותה תחת פיקוח.

ציון פיניאן: יש לכם מושג על ההיקף?

זוהר גושן: היום יש בערך עשרים זירות מסחר כאלה.

זוהר גושן: קשה לנו להעריך בצורה מדויקת, אבל אם אנחנו עושים איזושהי הערכה גסה, מדובר במאות מיליוני שקלים.

משה גפני: מה אתם מתכוונים לעשות?

אמנון כהן: מה אומרת ההצעה?

משה גפני: אני הולך לבורסה ואני מהמר שם כפי שאתה מגדיר את זה.

משה גפני: הצעת החוק הזאת לא מונעת ממני מלעשות זאת.

זוהר גושן: לא.

משה גפני: מה היא כן עושה?

משה גפני: מה יגרום לכך שאם יש פיקוח שלכם, 95 אחוזים לא יפסידו את כספם?

ציון פיניאן: בהמשך לשאלת היושב ראש.

ציון פיניאן: אני רואה מודעה בעיתון ואני מתפתה ונכנס.

ציון פיניאן: איך תמנעו את זה?

זוהר גושן: אחרי שהחוק יחוקק, אתה כבר לא תראה את המודעה הזאת.

משה גפני: תפנו מקום לחבר הכנסת שי חרמש.

שי חרמש: רוצים בכוח להעביר אותי לקואליציה.

משה גפני: אתה יכול לעבור לקואליציה.

משה גפני: אני לא יודע מה יהיה עם הקואליציה.

משה גפני: תאמר למפלגה אצלך שההתקפה על החרדים לא תועיל לקואליציה.

משה גפני: זה אף פעם בהיסטוריה זה לא שינה.

משה גפני: ההתקפה המכוונת הזאת לא מועילה.

רונית תירוש: למה?

רונית תירוש: קדימה לא הצטרפה.

משה גפני: קדימה לא, ציפי לבני אתמול ואנחנו כבר יודעים מי עומד מאחורי התזמון הזה.

משה גפני: זה אותו אחד שעמד מאחורי ביבי בסיסמא של לעצור את החרדים.

רונית תירוש: אני ייצגתי אתכם בהגינות בערב חדש.

משה גפני: אני אמרתי שחברים בקדימה הם חברים טובים.

משה גפני: אני גם אמרתי אתמול בוועדה לענייני ביקורת המדינה אבל יש מישהו שייעץ, יועץ תקשורת שייעץ לסיעת קדימה, ואני גם יודע את שמו.

משה גפני: רואים שהקואליציה חזקה מדיי, לאף מפלגה אין לאן ללכת, אז תוקפים בבטן הרכה.

משה גפני: אני מורגל בזה.

משה גפני: כאשר המצב במדינה שקט והקואליציה חזקה, אני בכוננות ספיגה כי החרדים יהיו על הכוונת.

שי חרמש: למה יהודה נסרדישי שילם את המחיר אתמול?

משה גפני: לא, זה לא רלוונטי.

משה גפני: אתה מערב דברים.

משה גפני: זה לא נכון.

משה גפני: אתמול היה דיון רציני.

משה גפני: צריך לבדוק את העניין.

ציון פיניאן: הוא יצא מחוזק.

שי חרמש: לא.

שי חרמש: לא היה צורך בזה.

שי חרמש: בוודאי שלא היה צורך לנהוג בו כך.

משה גפני: מה זה קשור אליו?

אמנון כהן: אם יש משהו לא טוב ברשות ניירות ערך, לא נתקוף את זוהר גושן?

אמנון כהן: נתקוף.

שי חרמש: זה היה מעבר לזה.

שי חרמש: ישבה כאן גברת שהיה צריך להוציא אותה מהישיבה.

אמנון כהן: לא, היא אמרה דברים נכונים.

ציון פיניאן: מה שלמדתי בכנסת בשנה הזאת זה שאף פעם לא יורים לרגליים אלא לראש.

משה גפני: אנחנו ביררנו איך הגיע התזמון הזה של ההתקפה.

משה גפני: הרי לא קרה שום דבר.

משה גפני: התחלתי לבדוק אולי עבר פה כסף מתחת לשולחנות ואני לא יודע על כך, אולי ליצמן עשה משהו, הרי אשקלון כבר נגמר, והלכתי לבדוק מה זה.

משה גפני: התברר שיש החלטה אסטרטגית.

משה גפני: יש יועץ – אני רוצה קודם לדבר אתו, לפני שאני מעלה את שמו – שהוא ייעץ את זה לביבי.

משה גפני: אני אדבר אתו.

משה גפני: זה הרי ברור שזה מתוזמן.

משה גפני: זה גם מתוזמן וגם ממומן.

משה גפני: פתאום יש גזענות, פתאום יש ליבה, פתאום יש כסף וב"גלובס" עוד שמים לי את התמונה בראש העמוד.

משה גפני: אמר לי יובל שטייניץ שזה לא בסדר, והוא צודק.

משה גפני: מגיע שר אוצר לוועדת כספים, מה צריכה להיות הכותרת הראשית ב"גלובס"?

משה גפני: שר האוצר, אבל פתאום הכותרת הראשית היא גפני.

משה גפני: אמרתי לו שאני מוכר לו את הכותרת הזאת בחינם.

משה גפני: שלושה עמודים היו על כלום.

משה גפני: מה היו עושים במדינה אם לא היו חרדים?

משה גפני: סליחה שהפרעתי לך.

זוהר גושן: אין בעיה.

זוהר גושן: דברים חשובים.

משה גפני: יושב ראש הרשות לניירות ערך בדיבור ואני מבקש לאפשר לו לומר את הדברים במלואם.

זוהר גושן: ההצעה שמונחת בפניכם, המשמעות שלה היא לקחת תחום שלם שהיום לא נמצא בפיקוח ולהכניס אותו לפיקוח.

זוהר גושן: בכל מה שקשור לטכניקה של איך בדיוק מתבצע הפיקוח ואיך תהיה ההגנה על הציבור – ואני אפילו לא קורא לו ציבור המשקיעים – אני אבקש מעורך דין אלבק להציג את הפרטים של החוק ואז תוכלו להתרשם מהמתכונת בה בחרנו.

שמשון אלבק: אני אעבור רק על המתווה.

שמשון אלבק: המתווה אומר שאנחנו מכניסים את כל הפעילות הזאת לרגולציה והמשמעות היא ראשית, רישוי כאשר הרישוי כולל גם קוד של מהימנות של בעלי השליטה והמנהלים של הזירות האלה.

אמנון כהן: איך תדע לזהות את אותו אדם?

שמשון אלבק: הוא יבקש רשיון.

שמשון אלבק: אם הוא לא מבקש רשיון, הוא פועל שלא כדין ואני סוגר אותו.

אמנון כהן: אותו רשיון של ברוקר?

שמשון אלבק: לא.

שמשון אלבק: רישוי כזה, רישוי ספציפי.

אמנון כהן: אתם בודקים את המהימנות שלו, האם הוא אדם ישר והגון.

שמשון אלבק: כמו שאנחנו בודקים היום.

שמשון אלבק: בדיוק כמו שאנחנו עושים היום בתחומים אחרים, בקרנות נאמנות או ביועצי השקעות או במנהלי תיקים.

אמנון כהן: הוא צריך לעבור הכשרה מסוימת?

שמשון אלבק: הוא לא צריך לעבור הכשרה אבל הוא צריך להיות מהימן.

מירב תורג'מן: יש תנאים מסוימים למתן רשיון.

מירב תורג'מן: אנחנו רואים בסעיף 44(יג).

אמנון כהן: מה למשל?

מירב תורג'מן: השליטה על עסקיה וניהולה המופעלים בישראל, ואם הם אינם מופעלים בישראל, ביכולתה של החברה לקיים את כל ההוראות לפי החוק.

מירב תורג'מן: מטרתה היחידה של חברה היא ניהול זירת סוחר.

מירב תורג'מן: החברה התקינה תקנון.

מירב תורג'מן: הון עצמי, ביטוח וכולי.

שמשון אלבק: הדבר השני שזה כולל זה את כל תהליך השיווק שלו - מה המידעים לציבור, האם מגלים אמת, האם מגלים כל מה שצריך ולא רק מה שנוח להם.

שמשון אלבק: הדבר השלישי.

שמשון אלבק: מדובר על פיקוח שוטף שמתייחס גם לכלים בהם מפעילים את הזירה.

שמשון אלבק: יש כאן כל מיני כלים מחשוביים בהם הם מפעילים את הזירה ואנחנו נבדוק שאכן הכלים האלה משקפים את מה שהם אומרים לציבור שהם משקפים.

אמנון כהן: אתה מקצה כוח אדם לעבודה הזאת?

אמנון כהן: ליישום החוק?

אמנון כהן: כאן יש לך זירה חדשה ואתה צריך אנשים נוספים.

זוהר גושן: הנושא של תקנים הוא נושא מאוד בעייתי.

אמנון כהן: זה חוק שהולך להסדיר את עשרים הזירות עליהן אתה מדבר ולשם כך צריך אנשים שישבו מול המחשב ויבדקו את האנשים.

אמנון כהן: זאת עבודה אחרת ולשם כך אתם צריכים אנשים נוספים שלא יהיו במעטפת כוח האדם הקיים.

זוהר גושן: יושב שם מנהל המחלקה שיוכל להתייחס.

אמנון כהן: אם לא תעשה את זה, החוק הזה לא שווה וכמו כל החוקים שאנחנו מעבירים, יהיה חוק אבל לא תהיה אכיפה.

זוהר גושן: יושב מנהל המחלקה שאמור לבצע את העבודה הזאת, רונן מדר.

אמנון כהן: כמה כוח אדם קיבלת?

זוהר גושן: הוא לא יכול לענות על זה.

זוהר גושן: הנושא של תקנים מתנהל על בסיס התקציב השנתי מול אגף התקציבים במשרד האוצר.

זוהר גושן: לא תמיד אנחנו עושים את הקצאת התקנים על בסיס חוק ספציפי.

זוהר גושן: לפעמים אנחנו עושים כמו הקבלנים.

זוהר גושן: שמים את הכל ביחד ואומרים שיוסיפו לנו כך וכך תקנים ואנחנו כבר נחלק אותם פנימה.

זוהר גושן: הגענו להסכמה ביחס להקצאת התקנים ולא הייתי רוצה שנפתח כאן את הסוגיה של התקנים בכל מה שקשור לחוק.

אמנון כהן: אבל לקחתם את זה בחשבון?

זוהר גושן: לקחנו בחשבון את מה שנצטרך כדי ליישם את החוק הזה.

שמשון אלבק: מעבר לכך, הדבר אולי החשוב ביותר, אנחנו מטילים אחריות על פעילים בזירות המסחר, גם על הטעיית הלקוח וגם מטילים עליהם אחריות לוודא שאותו לקוח שבא ועשה עסקאות בזירה שלהם, הבין מראש את הסיכונים שהוא לוקח ואת המכשירים בהם משתמשים.

אמנון כהן: איך אתה מגיע אליו?

שמשון אלבק: אל מי?

אמנון כהן: אל הלקוח.

שמשון אלבק: ברגע שתהיה לי תלונה.

שמשון אלבק: קודם כל, אני עושה ביקורות על זירות המסחר האלה אחרי שהם קיבלו רישוי.

אמנון כהן: אתה יוצא עם איזושהי מודעה שמזהירה?

אמנון כהן: אתם יוצאים לציבור במודעות כאלה?

אמנון כהן: כרגע אין כלום.

אמנון כהן: הרי הוא רואה את הכותרת, מתפתה ונכנס.

שמשון אלבק: בהנחה שיהיה רישוי ואחרי כן גם תהיה רגולציה, לא יהיו כותרות כאלה כפי שאמר פרופסור זוהר גושן.

זוהר גושן: הן יהיו בלתי חוקיות.

שמשון אלבק: כי זאת הטעייה.

שמשון אלבק: מעבר לזה, יהיו ביקורות שוטפות על הזירות האלה וכמובן שנוכל לתת מענה יותר טוב לתלונות של הציבור אותן אנחנו מקבלים היום ולא יכולים ליישם אכיפה אפקטיבית בזירות האלה ללא הצעת החוק הזאת.

אמנון כהן: יש מישהו מהגופים הנוכחים שיש לו בעיה עם הצעת החוק עצמה או עם איזשהו סעיף בחוק?

אמנון כהן: לסעיפים עצמם ניכנס בהמשך.

דורון סלובטיצקי: לגבי סעיף ספציפי שנמצא כאן בחוק ומחריג את הבנקים, אני מבין שהרשות רוצה לשנות משהו.

שמשון אלבק: כאשר נגיע לסעיף.

שמשון אלבק: זה סעיף ספציפי שמתייחס להחרגה של הבנקים אבל זה לא עיקר החוק אלא חלק יחסית שולי בו.

אמנון כהן: אנחנו לא מחריגים אף אחד.

שמשון אלבק: אני מציע שכאשר נגיע לסעיף, נתייחס.

שמשון אלבק: אני אומר מילה.

שמשון אלבק: הבנקים מקיימים היום פעילות בחדרי מסחר והפעילות היא פעילות שהחוק הזה, אם נקרא אותו כלשונו, יכול לחול עליהם באופן מלא.

אמנון כהן: מה הבעיה שהוא יחול?

שמשון אלבק: הפיקוח על הבנקים מבצע פיקוח על חדרי המסחר האלה וזה לא התכלית של החוק.

שמשון אלבק: התכלית של החוק היא לטפל בזירות מסחר העצמאיות שאינן מפוקחות.

שמשון אלבק: לכן אנחנו ברמת העיקרון מחריגים את הפעילות בבנקים למעט פעילויות מסוימות שעליהן כנראה יש לפיקוח על הבנקים ולבנק ישראל מה לומר.

שמשון אלבק: כאשר נגיע לסעיף, נדון בזה.

שמשון אלבק: אני חושב שזה באמת לא עיקר העניין ולא צריך להסיט את עיקר העניין לנושא הזה.

אמנון כהן: יש עוד גופים שרוצים החרגות או שבנק ישראל הוא הגוף היחידי?

שמשון אלבק: בנק ישראל הוא הגוף היחיד.

אמנון כהן: אנחנו נתחיל להקריא את הצעת החוק.

אמנון כהן: אם יש הערות, נשמע אותן, נתייחס אליהן, נשנה אם צריך ואחרי שנגיע לסוף ההקראה, יושב ראש הוועדה הקבוע יבוא ויחליט מה לעשות.

שי חרמש: הוא לא הסמיך אותך?

אמנון כהן: הסמיך אותי לכל.

אמנון כהן: אין בעיה, אבל אנחנו מכבדים.

אמנון כהן: יש עניין של כבוד, שמכבדים.

שי חרמש: את זה אני עושה כל הזמן.

מירב תורג'מן: הצעת חוק ניירות ערך (תיקון מס' 40) (זירת סוחר לחשבונו העצמי), התש"ע-2010 1.

מירב תורג'מן: תיקון סעיף 15ב בחוק ניירות ערך, התשכ"ח-1968 (להלן – החוק העיקרי), בסעיף 15ב, אחרי פסקה (3), יבוא: "(3א) הצעה תוך כדי המסחר בזירת סוחר כהגדרתה בסעיף 44יב, של ניירות ערך הרשומים למסחר בבורסה".

שמשון אלבק: יש היום פטורים מחובת פרסום תשקיף כאשר מבצעים פעילות במסחר בבורסה.

שמשון אלבק: גם בזירות האלה, ככל שמבצעים פעילות בניירות ערך שנסחרים בבורסה, יש את אותו פטור.

שי חרמש: פרסום תשקיף הוא רק בהנפקה הראשונית ולא אחרי מסחר משני.

שמשון אלבק: נכון.

שמשון אלבק: לכן יש פטור.

שמשון אלבק: הסעיף שאומר שחייבים תשקיף, זה אומר כל הצעה לציבור.

שמשון אלבק: ברגע שאתה מכניס הוראה לבורסה ואתה מציע ניירות ערך במחיר מסוים, זאת גם הצעה לציבור.

שמשון אלבק: לכן יש פטור מהשוק המשני, וכך גם כאן.

רונית תירוש: אבל הניירות עצמם נסחרים בבורסה.

שמשון אלבק: כן.

שי חרמש: הפרסום הוא רק בשיווק הראשוני.

שי חרמש: המשני הוא כבר מסחר שוטף.

שמשון אלבק: אנחנו לא מדברים על אותם ניירות.

שמשון אלבק: לא צריך בשביל הפעילות במסחר של אופציה בפורקס או של אופציית מדד שקל לעשות תשקיף.

שמשון אלבק: זאת הכוונה.

מירב תורג'מן: 2.

מירב תורג'מן: הוספת פרק ז'3

"פרק ז'3: 44יב.

"פרק ז'3: הגדרות

אחת מאלה: (1) מערכת ממוחשבת שבאמצעותה קונה אדם מלקוחותיו, לחשבונו העצמי, מכשירים פיננסיים או מוכר ללקוחותיו, מחשבונו העצמי, מכשירים פיננסיים, באופן מאורגן, תדיר ושיטתי, למעט מערכת שבה כל המכשירים הפיננסיים שנקנים או שנמכרים הם מכשירים פיננסיים שתנאיהם נקבעו במשא ומתן ישיר בין הצדדים לעסקה.

אחת מאלה: (2) מערכת ממוחשבת המעמידה ללקוח אפשרות לסחור באמצעות מערכת כאמור בפסקה (1).

אחד מאלה: (1) נייר ערך כהגדרתו בסעיף 1.

אחד מאלה: (2) ניירות ערך המונפקים בידי הממשלה.

אחד מאלה: (3) יחידות של קרן סגורה כהגדרתה בחוק להשקעות משותפות.

אחד מאלה: (4) הסכם או הסדר שערכו נגזר מערכם של מטבעות, סחורות, (Commodities) שערי ריבית, שערי חליפין, מדדים או מכשיר פיננסי אחר.

אחד מאלה: (5) כל מכשיר פיננסי אחר שקבע שר האוצר, לפי הצעת הרשות או בהתייעצות עמה ובאישור ועדת הכספים של הכנסת.

אחד מאלה: יש לציין שמכשיר פיננסי בפרק הזה, לצורך זה הוא שמונה ימים.

שמשון אלבק: נכון, כדי להחיל אותו על כמה שיותר מכשירים פיננסיים או כלים פיננסיים או ניירות שמציעים שם בזירות האלה, כדי שלא יוכלו לעשות מכשירים שהחוק לא יחול עליהם.

אמנון כהן: אם למשרד המשפטים יש התנגדות, שיאמר.

שמשון אלבק: משרד המשפטים תומך.

מירב תורג'מן: "לקוח" – מי שמבקש לקנות או למכור מכשיר פיננסי, באמצעות זירת סוחר.

מירב תורג'מן: "נושא משרה" – נושא משרה בכירה כהגדרתו בסעיף 37(ד).

דניאל רימון: לגבי הגדרת לקוח, ההגדרה הזאת נועדה כדי לתפוס גם את מי שבא להתקשר ולא השלים את ההתקשרות.

דניאל רימון: לכן היה צריך הגדרה מיוחדת.

רונית תירוש: מה זאת אומרת?

דניאל רימון: גם אם הוא לא השלים את ההתקשרות ובסופו של דבר לא ביצע עסקה מול הזירה, מכיוון שאנחנו רוצים לתפוס גם את הפעילויות השדלניות והשיווקיות כלפי הציבור, אנחנו רוצים לתפוס גם את ההתקשרות מולו.

מירב תורג'מן: 44יג.

מירב תורג'מן: רשיון לניהול זירת סוחר.

מירב תורג'מן: (א) לא ינהל אדם זירת סוחר אלא ברשיון מאת הרשות (בפרק זה – רשיון זירה) ובהתאם לתנאי הרשיון.

מירב תורג'מן: (ב) הרשות תיתן רשיון זירה לחברה שמתקיימים בה כל אלה: (1) השליטה על עסקיה וניהולם מופעלים בישראל, ואם אינם מופעלים בישראל – ביכולתה של החברה לקיים את כל ההוראות לפי חוק זה, וניתן לאכוף אותן לגביה.

מירב תורג'מן: (2) מטרתה היחידה של החברה היא ניהול זירת סוחר.

מירב תורג'מן: (3) החברה התקינה תקנון כאמור בסעיף 44יח.

שי חרמש: זה אומר למשל שחברות ביטוח לא יכולות לנהל זירת סוחר?

מירב תורג'מן: כן.

דניאל רימון: נכון.

דניאל רימון: זה מה שזה אומר.

שי חרמש: מה המצב הנוכחי כרגע?

דניאל רימון: המצב הנוכחי הוא שאין כל מגבלה על זירות סוחר כי הנושא לא מוסדר.

אורלי קורן: לא, אבל אסור להן לעסוק בזה בגלל חוק אחר, חוק הפיקוח.

דניאל רימון: יש הוראות שונות.

דניאל רימון: למשל בחוק השקעות משותפות בנאמנות נאמר שמי שמנהל קרן נאמנות, חלה עליו הוראה כגון הוראה זאת.

דניאל רימון: כמו שבחוק הבנקאות (רישוי) יש מגבלה שאומרת שמי שמקבל רשיון בנק, לא יכול לעסוק בדברים אחרים.

דניאל רימון: כמו שקיימת הוראה כזאת בחוק השקעות משותפות בנאמנות, כך מטעמים דומים רוצים ליצור ייחודיות וכיס שישרת מטרות מסוימות בתוך התאגיד.

דניאל רימון: לכן רוצים שתהיה אמירה דומה.

דניאל רימון: נכון שבחלק מהמקרים השאלה תטופל בשני הסדרים – ההסדר שמסדיר את הביטוח וההסדר שמסדיר את הזירה.

שי חרמש: הביטוח כדוגמה אבל יש לי עוד סדרה נוספת של דוגמאות.

דניאל רימון: במקום שאנחנו נבדוק את כל החיקוקים האחרים ונסמוך עליהם, אנחנו אומרים שאם אתה מפעיל זירה שמקבלת מאתנו רשיון, זה עיסוקך.

אמנון כהן: אתה מגדיר את העיסוק.

אמנון כהן: הם יכולים להקים חברת בת?

שמשון אלבק: הם יכולים להקים חברת בת שתעסוק רק בזה.

אורלי קורן: יש הפרדה.

אורלי קורן: יש מסך.

מירב תורג'מן: (4) לחברה מיומנות טכנית ואמצעים מתאימים לצורך הפעלת זירת הסוחר באופן שיבטיח את יציבות הזירה, אמינותה, זמינותה ואבטחת המידע שבה.

מירב תורג'מן: (5) החברה עומדת בדרישות נוספות שקבע שר האוצר, על פי הצעת הרשות או בהתייעצות עמה ובאישור ועדת הכספים של הכנסת, בעניינים המפורטים להלן, ורשאי השר לקבוע דרישות שונות לפי סוג הרשיון ולפי היקף הפעילות על פיו, ואופייה.

מירב תורג'מן: (א) הון עצמי, נכסים נזילים ופיקדון.

מירב תורג'מן: (ב) ביטוח.

אמנון כהן: כאן אנחנו אומרים שבמידה שתוך כדי ריצה, אחרי שאתם עובדים חודש-חודשיים, חצי שנה-שנה וצריך לשנות משהו, שר האוצר מתייעץ אתכם או אתם אתו ובסופו של דבר זה בא לאישור ועדת הכספים.

שמשון אלבק: לא רק לשינוי.

שמשון אלבק: יש גם נושא שלא נצמיד, ביטוח, שאנחנו רוצים שיהיה על הזירה, ואנחנו נבוא לכאן אחרי שהחוק יעבור עם תקנות לעניינים האלה כדי שהדבר הזה יוסדר מראש.

אמנון כהן: אתה מתייחס לביטוח, אבל זה משהו לא כל כך ישים כי זאת בורסה.

אמנון כהן: אם הוא מפסיד, מפצים אותו?

שמשון אלבק: יש לו ביטוח על אחריות מקצועית והוא צריך בעיקר הון עצמי, אם הוא גרם נזק.

רונית תירוש: לגופים האלה צריך להיות חוסן כלכלי.

שי חרמש: יותר מזה.

אמנון כהן: הוא מפצה?

אמנון כהן: את פעם ראית מישהו שפוצה?

שמשון אלבק: יגישו נגדו תביעה לפי החוק הזה והוא יפצה.

רונית תירוש: עד היום אין רגולציה בנושא הזה.

שי חרמש: המצב יכול להיות יותר גרוע.

שי חרמש: הוא יכול לתת הוראה, לדוגמה להוסיף אפס אחד נוסף, הקלדה שגויה, כך שבמקום 10,000 יהיה 100,000, כך שבסך הכל הוא הגדיל את זה פי עשר.

שי חרמש: הביטוח עומד לאורך העניין הזה.

אמנון כהן: זאת הגנה מקצועית.

אמנון כהן: אני מדבר על כך שנגרם נזק ואותו אדם הפסיד כסף.

רונית תירוש: בעיה שלו.

שמשון אלבק: יש תביעה אחת בעקבותיה כבר פיצו בהרבה כסף.

רונית תירוש: הביטוח הוא בעיקר מקצועי.

שמשון אלבק: זאת לא בעיה שלו.

רונית תירוש: אם סחרתי והפסדתי, אני מקבלת פיצוי?

שמשון אלבק: לא.

שמשון אלבק: אם הוא הפסיד כתוצאה מרשלנות.

רונית תירוש: בסדר, כאן מדובר באחריות מקצועית.

שמשון אלבק: אבל אנחנו צריכים לדאוג לכך שיהיה לו כסף כדי לשלם.

רונית תירוש: אתה מדבר על ההון העצמי.

שמשון אלבק: ודאי.

שי חרמש: או הביטוח.

אמנון כהן: בסדר.

אמנון כהן: הבנו.

רונית תירוש: אגב, לשאלתו של הרב גפני, נשלחו אלי הרבה תלונות על ידי אנשים חרדים.

אמנון כהן: גם אלי.

אמנון כהן: אלה בעיקר אנשים שנישאו, קיבלו כסף אתו רצו לרכוש דירה, אבל הם הפסידו אותו.

ציון פיניאן: אני רוצה לחזק את דברי היושב ראש.

ציון פיניאן: אכן, התופעה הזו נפוצה מאוד מאוד בקרב החרדים.

ציון פיניאן: היא פחות נפוצה בקרב החילונים.

מירב תורג'מן: (6) החברה הגישה לרשות דוחות ומסמכים כפי שקבע שר האוצר על פי הצעת הרשות או בהתייעצות עמה ובאישור ועדת הכספים של הכנסת.

מירב תורג'מן: דוחות שהוגשו לפי פסקה זו, יפורסמו לציבור עם מתן הרשיון, באופן שתורה הרשות.

אמנון כהן: כאן למעשה אתה מגביל אותו כך שהוא לא יכול לפרסם דברים שקריים או דברים שהם לא אמת.

שמשון אלבק: דברים מפתים שהם רבע אמת ובעיקר שקר.

מירב תורג'מן: (ג) על אף הוראות סעיף קטן (ב), רשאית הרשות לסרב לתת רשיון זירה, לחברה שמתקיימים לגביה התנאים האמורים באותו סעיף קטן, מטעמים הנוגעים למהימנותה, או למהימנותו של נושא משרה בה או של בעל שליטה בה, ובלבד שנתנה לחברה הזדמנות לטעון את טענותיה.

אמנון כהן: מהי ההגדרה המדויקת של מהימנות?

אמנון כהן: איך נדע מהי מהימנות?

שמשון אלבק: אין הגדרה למהימנות, ולא סתם אין הגדרה.

שמשון אלבק: למהימנות יש הרבה מאוד פנים.

שמשון אלבק: זאת יכולה להיות עבירה פלילית בתחום שוק ההון, זאת יכולה להיות חקירה, זאת יכולה להיות רשלנות רבתי, אלה יכולות להיות עבירות שאינן קשורות לשוק ההון אבל יכולות להשליך על הדבר הזה, אלה יכולים להיות הרבה דברים.

שמשון אלבק: זה נתון לשיקול דעת של רשות ניירות ערך, של יושב ראש הרשות, וגם כמובן נתון לביקורת של בית המשפט.

שמשון אלבק: בתחום של האכיפה המינהלית, אנחנו הולכים להוציא אמות מידה.

דניאל רימון: גם כאן.

אמנון כהן: אנחנו הולכים לתת הגנה מסיבית לאותם אזרחים כדי שלא יעשקו אותם, אבל מה קורה אם מישהו רוצה לקבל רשיון ואתה מדבר על מהימנות, ואחר כך אתה תוקע אותו וזה כאשר הוא רוצה להתפרנס.

אמנון כהן: כמה זמן אתה תבדוק את המהימנות שלו?

שמשון אלבק: לא צריך זמן.

אמנון כהן: שנה?

שמשון אלבק: לא.

שמשון אלבק: הרבה פחות.

אמנון כהן: איפה זה כתוב?

שמשון אלבק: אנחנו לא צריכים שיהיה כתוב.

שמשון אלבק: אנחנו בודקים את זה בכל הגופים שמפוקחים על ידינו.

אמנון כהן: כמה זמן?

שמשון אלבק: תלוי אם יש בעיה או אין בעיה.

שמשון אלבק: אם אין בעיה, זה יכול לקחת כמה שבועות או חודשים ספורים, אבל אם יש בעיה, זה יכול לקחת יותר.

שמשון אלבק: אף אחד לא יושב על הפיקוח על הבנקים ושואל אותו כמה זמן לוקח לו לבדוק מהימנות של בעל שליטה או של מנכ"ל.

אמנון כהן: בנק ישראל, כמה זמן לוקח לבדוק מהימנות כזאת?

דורון סלובטיצקי: תלוי בנסיבות.

שמשון אלבק: שמעת את התשובה.

דורון סלובטיצקי: לצורך העניין, בנושא משרה וכולי, יש הוראת דיפולט שאם אנחנו לא מאשרים תוך 45 ימים, הוא מאושר, אבל זה רק לגבי נושא משרה ספציפי.

דורון סלובטיצקי: לגבי רכישת אמצעי שליטה בתאגיד בנקאי, זה תלוי בנסיבות.

דורון סלובטיצקי: לפעמים זה לוקח שבוע, לפעמים כמה חודשים.

שי חרמש: אדוני נכח בחקירה בבנק הגדול ביותר במדינת ישראל וראה איך הם הצליחו לעשות את זה.

שי חרמש: היית שם.

אמנון כהן: אני נמצא בכל מקום.

אמנון כהן: אנחנו צריכים בחוק לנקוב בזמן.

אורלי קורן: הסעיף הזה מופיע כבר בחקיקה של רשות ניירות ערך.

אמנון כהן: מה מופיע?

אורלי קורן: הסעיף של המהימנות.

אמנון כהן: אני מדבר על זמן.

דניאל רימון: אין מגבלת זמן.

אורלי קורן: הסמכות הזאת של הרשות לניירות ערך לבחון מהימנות, כבר קיימת היום, היא מפעילה את זה ויש לה מיומנות.

אמנון כהן: למי פונה אותו מייעץ או מי שרוצה לעסוק בתחום כאשר מושכים אותו חצי שנה ולא נותנים לו הסברים למה עושים זאת?

אורלי קורן: הוא יכול לפנות לבג"ץ או לבית המשפט המחוזי.

אמנון כהן: הוא יפנה לבג"ץ נגד רשות ניירות ערך כדי שהיא תיתן לו רשיון?

אמנון כהן: איך יהיה דבר כזה?

שמשון אלבק: למה לא?

אמנון כהן: בנושא הזה אין כאן כלי.

אמנון כהן: שוב, אני מאוד סומך על הרשות שהכל בסדר בה, אבל אני חושב שצריך להגביל את זה בזמן.

אמנון כהן: אם הכל סביר כמו שאתם אומרים, בשוטף שלושים יום.

אמנון כהן: בנסיבות מיוחדות, לא יאוחר משישים או תשעים ימים.

אמנון כהן: אתה לא יכול להחזיק את האדם באוויר.

שמשון אלבק: אתה לא יכול לתת לנו מגבלות של זמן כאשר לפעמים יש צורך להביא מידע מחוץ לארץ, לפעמים יש צורך להביא מידע מגורמי חקירה אחרים, לפעמים יש צורך להביא מידע מודיעיני, לפעמים יש צורך לבחון את הדברים ממש לעומק.

שמשון אלבק: בסופו של דבר מדובר בהגבלת עיסוק ובהגבלת עיסוק, אם אתה מבצע אותה, אתה צריך לעשות אותה על סמך מידע מהימן.

שמשון אלבק: אנחנו לא מחוברים למאגר מידע של כל המידע של כל הרשויות ויכולים לקבל את המידע באופן ישיר.

אמנון כהן: בחוק הראשי זה לא מוגדר?

שמשון אלבק: לא.

אמנון כהן: במהימנות אין הגבלת זמן?

שמשון אלבק: לא.

שמשון אלבק: אין הגדרה של זמן בגלל הסיבות האלה.

שמשון אלבק: זה לא שאנחנו מקבלים את כל העובדות וצריך להפעיל שיקול דעת, כי במקרה כזה אין בעיה במגבלות של זמן, אבל כאן העובדות צריכות להיאסף וככל שיאספו יותר עובדות, כך גם אפשר יהיה לנקות אנשים ולא רק להטיל עליהם מגבלות.

שמשון אלבק: לפעמים אנחנו בודקים יותר לעומק ומגיעים למסקנה שאין צורך להגביל, אבל זה דורש בדיקה.

שי חרמש: זה בכל הגזרות של החקירות.

שי חרמש: יש חקירות שנמשכות זמן רב.

אמנון כהן: חקירה שאורכת עשר שנים?

אמנון כהן: זה דבר נורמלי?

שי חרמש: בוא תתחיל מלמעלה ואל תבוא אליהם בטענות.

אמנון כהן: כרגע מונחת הצעת חוק על השולחן ואני אומר שנראה מה אפשר לעשות.

שי חרמש: לאור הניסיון של שנינו עם האירוע הגדול, עברנו אירוע גדול כולנו בישיבה הבלתי סודית ההיא בחדר הצדדי שם, ובאותו רגע בו קורה דבר דרמטי, חיים מהעניין הזה.

אמנון כהן: הם מקבלים את כל הגיבוי מאתנו.

שי חרמש: אני צריך שוב להגן על פקידי ממשלה ולומר שאני סומך עליהם.

שי חרמש: אני יודע, זה נשמע רע.

אמנון כהן: אתה יכול לסמוך על מי שאתה רוצה, אבל אני צריך לבדוק שבסוף יצא חוק טוב.

דניאל רימון: זה עתה נכנסנו מדיון בוועדת החוקה, חוק ומשפט, בה אנחנו דנים בהקמת מחלקה כלכלית בבית המשפט המחוזי.

דניאל רימון: ההנחה היא שהחלטות כאלה יידונו בפני המדור המיוחד ולכן הן ייתקפו באופן מעמיק ומהיר.

דניאל רימון: אם מישהו ירצה לקבול על כך שאנחנו מושכים את הזמן, יהיה לו את הצוות המתאים לבדוק את זה מולו.

אמנון כהן: בסדר.

אמנון כהן: נמשיך הלאה.

אמנון כהן: לא השתכנעתי אבל בואו נמשיך.

מירב תורג'מן: (ד) ברשיון זירה רשאית הרשות לקבוע את סוגי המכשירים הפיננסיים שניתן לסחור בהם באמצעות הזירה, ורשאית היא להגבילו, בין השאר, לסוגי פעילות שהחברה בעלת הרשיון רשאית לבצע או לסוגי לקוחות שיהיו רשאים לסחור באמצעות הזירה.

מירב תורג'מן: 44יד.

מירב תורג'מן: חובה לעמוד בדרישות למתן רשיון חברה בעלת רשיון זירה תעמוד, בכל עת, בתנאים הקבועים בסעיף 44יג(ב)(1), (4) ו-(5).

מירב תורג'מן: 44טו.

מירב תורג'מן: איסור הצעה לסחור בזירת סוחר שאינה מורשית לא יפנה אדם בהצעה לסחור בזירת סוחר, אלא אם כן הזירה מנוהלת בידי חברה בעלת רשיון זירה, או בידי מי שרשאי לנהל זירת סוחר בלא רשיון לפי הוראות סעיף 44ל.

אמנון כהן: עד כאן יש למישהו הערות?

אמנון כהן: אין.

מירב תורג'מן: 44טז איסור על עיסוקים נוספים (א) חברה בעלת רשיון זירה לא תעסוק בכל עיסוק נוסף מלבד ניהול הזירה.

מירב תורג'מן: (ב) חברה בעלת רשיון זירה לא תיתן אשראי ללקוחותיה.

אמנון כהן: אתם מונעים את הדבר עליו דיבר יושב ראש הרשות, כאשר אתה אומר שאתה נותן אלף שקלים והחברה אומרת שתיתן לך עוד 10,000 שקלים.

שמשון אלבק: כן.

שמשון אלבק: אתה משקיע 11 אלף שקלים ואלף השקלים הראשונים שהם למעלה הולכים, ואז הוא מקזז לך את הסכום ונגמר.

מירב תורג'מן: 44יז התנהלות תקינה והוגנת (א) חברה בעלת רשיון זירה תנהל את זירת הסוחר באופן תקין והוגן.

מירב תורג'מן: (ב) חברה בעלת רשיון זירה וכן מי שנותן שירותים מטעמה, ובכלל זה שירותי שיווק של זירת הסוחר (בסעיף זה – נותן שירותים), לא יכללו בדיווח, בפרסום מטעמם או במידע אחר שהם מוסרים, פרט מטעה.

מירב תורג'מן: (ג) חברה בעלת רשיון זירה חייבת לפקח ולנקוט את כל האמצעים הסבירים למניעת הפרת הוראת סעיף קטן (ב) בידי נותן שירותים.

מירב תורג'מן: הפר נותן שירותים הוראה כאמור, חזקה כי החברה הפרה את חובתה לפי סעיף קטן זה, ודינה כאילו ביצעה את ההפרה בעצמה, אלא אם כן הוכיחה כי נקטה את כל האמצעים הסבירים כדי למלא את חובתה האמורה.

מירב תורג'מן: 44יח.

מירב תורג'מן: תקנון זירת סוחר (א) חברה בעלת רשיון זירה תקבע בתקנון זירת סוחר כללים, שיאושרו בידי הרשות, לניהול תקין והוגן של הזירה, לרבות כללים להבטחת עמידתה בדרישות לפי הוראות חוק זה.

מירב תורג'מן: (ב) שינוי של כללים בתקנון כאמור בסעיף קטן (א) טעון את אישור הרשות, ואולם רשאית הרשות להורות כי לגבי עניין מסוים לא יידרש אישור הרשות לתיקון כאמור.

מירב תורג'מן: (ג) סברה הרשות, לאחר שנתנה לחברה בעלת רשיון זירה הזדמנות לטעון את טענותיה, כי לשם ניהול תקין והוגן של הזירה יש להתקין כללים נוספים בתקנון, לפי הוראות סעיף קטן (א), או לשנותם, תורה על כך לחברה, והחברה תנהג בהתאם, בתוך שלושים ימים מיום קבלת ההוראה.

מירב תורג'מן: זה יהיה באתר האינטרנט?

דניאל רימון: בדרך כלל נכון להיום, הדרך שהרשות מורה למשל על פרסום הנחיות הרשות, זה באתר הרשות, אבל אפשר יהיה לקבוע שאנחנו נרצה בנוסף לאתר הרשות גם באתר הזירה.

דניאל רימון: באופן טבעי, בגלל שהחברות האלה מתנהלות בפלטפורמה אינטרנטית, מן הסתם נדרוש שזה יהיה גם באתר.

אמנון כהן: מתי יגיעו לכאן התקנות?

שמשון אלבק: התקנות שלנו אמורות להגיע במושב הנוכחי, אם החוק יעבור עכשיו.

דניאל רימון: אנחנו מקווים כך, אבל מקווים.

שמשון אלבק: אם לא, זה יהיה בראשית המושב הבא.

אמנון כהן: תוך כמה זמן תתקינו את התקנות?

דניאל רימון: אנחנו כבר פועלים ועובדים על כתיבת התקנות.

דניאל רימון: החלק המשמעותי והכבד ביותר בכתיבת התקנות הוא החלק של בחינת ההון העצמי שהוא אמור להיות פונקציה של פוטנציאל השוק ומידת הסיכון.

דניאל רימון: בעניין הזה יש שונות גדולה למדיי בין השווקים האחרים שמסדירים זירות מסחר.

דניאל רימון: אנחנו מצאנו שזאת שאלה כבדה כדי שנרצה להסתייע באנשים מקצועיים, אנשים שהמומחיות שלהם היא יציבות.

דניאל רימון: אנחנו נמצאים בהליך של התקשרות עם חברה שתיתן לנו ייעוץ כזה.

דניאל רימון: כאשר העבודה הזו תושלם, מן הסתם נוכל לקדם קובץ תקנות מוסדר ופרטני לחברי הוועדה.

אמנון כהן: כמה זמן זה יהיה?

דניאל רימון: להערכתי מספר חודשים.

דניאל רימון: אני לא יודעת אם נצליח במושב הנוכחי אבל אנחנו עושים מאמץ.

אמנון כהן: מהניסיון שיש לי בבית הזה, אנחנו מחוקקים חוקים ולאחר מכן אין תקנות כך שאי אפשר ליישם את החוק.

אמנון כהן: אני מכיר חוק שתקוע לפחות שבע-שנים בגלל שאין תקנות.

שמשון אלבק: אתה לא מכיר חוק כזה ברשות לניירות ערך.

אמנון כהן: נכון.

אמנון כהן: אני לא רוצה להגיע לשלב הזה, ולכן אנחנו אולי צריכים להגדיר בחוק תוך כמה זמן יותקנו תקנות או שלד או התחלה כדי שנוכל לדעת שתוך שבועיים-שלושה הוועדה תראה את הטיוטה לפחות.

דניאל רימון: תוך שבועיים-שלושה זה לא יקרה.

דניאל רימון: מדובר בתקנות מאוד סבוכות, ארוכות ורציניות.

אמנון כהן: עכשיו את מפחידה אותי.

אמנון כהן: זה כאילו את אומרת שמדובר בשנתיים-שלוש.

דניאל רימון: לא.

דניאל רימון: הן כבר בהליכי כתיבה אבל בהחלט הן לא פשוטות ויש להן משמעויות לשחקנים פעילים היום במשק.

דניאל רימון: בוודאי שהתחילה שלהן לחלק מהעניינים תצטרך להיות הדרגתית.

דניאל רימון: אנחנו צריכים לתת לזה חשיבה.

דניאל רימון: זה תחום שרק מתהווה בכל העולם ולכן גם הקושי לעשות הסדרה רצינית וזה מאחר שאנחנו מנסים להתחקות אחרי הסדרות בעולם.

אמנון כהן: בסדר.

אמנון כהן: בהמשך נחזור לנושא התקנות.

מירב תורג'מן: 44יט.

מירב תורג'מן: איסור ניצול לקוח חברה בעלת רשיון זירה, לא תעשה, במעשה או במחדל, בכתב או בעל פה או בכל דרך אחרת, דבר שיש בו משום ניצול אי ידיעתו או חוסר ניסיונו של לקוח, כדי לקשור עסקה בתנאים בלתי סבירים או כדי לתת או לקבל תמורה השונה במידה בלתי סבורה מהתמורה המקובלת.

רונית תירוש: בדרך כלל כאשר אנחנו סוחרים דרך הבנקים, יועץ השקעות תופר לפי מידה פחות או יותר.

רונית תירוש: הוא לא מסכן אותך כאשר הוא משקיע עבורך והוא לוקח בחשבון את היכולות שלך.

רונית תירוש: בזירות האלה, ככל שאני קיבלתי תלונות, אין שום קשר בין היכולת של האדם לראות מה עומד מאחורי החתונה והאם יש בנוסף עוד משהו או אין.

אמנון כהן: רק על זה הוא מסתכל.

רונית תירוש: השאלה איך מפקחים עליהם כדי שהם באמת יעשו את הדברים.

רונן מדר: הוא לא יכול לסכן יותר ממה שהוא השקיע באותה זירה.

רונן מדר: הוא יכול להפסיד את כל כספו אבל רק את מה שהוא הפקיד שם.

רונית תירוש: זה מה שהחוק יחייב אותו?

שמשון אלבק: כן, זה בגלל שהחברה לא יכולה לתת לו אשראי.

רונן מדר: החוק לא נותן אשראי אלא רק מאפשר את המינוף.

אמנון כהן: אם יש לך את ה-50 אלף שקלים שרצית לשים, מקסימום הלכו 50 אלף השקלים.

רונן מדר: כן.

מירב תורג'מן: מה זה ניצול אי ידיעתו?

מירב תורג'מן: איך הזירה תדע מה הוא יודע ומה הוא לא יודע?

מירב תורג'מן: מעבירים אותו איזשהו תקנון?

דניאל רימון: חלק ממה שייקבע בתקנות, אנחנו למדים שבעולם נהוג לעשות ממש סוג של מבחן ללקוח שרוצה להתקשר עם הזירה ורק כאשר הוא עובר את זה, הוא יכול להתקשר.

אמנון כהן: אזרח?

דניאל רימון: סוג של שאלון כדי לוודא שהוא יודע למה הוא נכנס כי יש כאן סיכון גדול.

אמנון כהן: יאמרו לי לעבור קורס?

שמשון אלבק: אם הוא לא יודע מה המשמעות של אופציה או מה המשמעות של עסקת פורוורד או עסקות סוופט שיש בזירות האלה, איך הוא יכול לפעול?

שמשון אלבק: יהיה לו שאלון והוא יצטרך לענות עליו.

שמשון אלבק: אם הוא לא יצליח לענות, לא יקבל רשיון.

אורלי קורן: בתקנות יש פסקה מפורשת שקובעת הוראות המחייבות את החברה לבחון את התאמת העסקה לצורכי הלקוח.

אורלי קורן: זה בדיוק הדבר עליו את מדברת.

רונית תירוש: את העסקה אבל לא את ההתאמה.

אורלי קורן: את מידת הבנתו בדבר הסיכויים והסיכונים.

רונן מדר: דרך אגב, הסעיף הזה מוחל באירופה.

רונן מדר: אני ראיתי לפחות באירלנד, שם המתכונת היא שבאים ושואלים לגילו, דרך המחשב, להכנסתו, לידע שלו, לניסיון ובסוף אומרים לו אם הוא מתאים או לא מתאים.

אמנון כהן: מתאים או לא מתאים, בסדר, אבל כתוצאה מכך הוא יכול לקנות או לא יכול לקנות?

רונן מדר: המצב באירופה הוא שמאפשרים לו.

רונן מדר: אומרים לו שהוא לא מתאים, אבל קח את הסיכונים.

רונן מדר: בארצות הברית, כאשר מדובר באופציות, אם הברוקר שפותח את החשבון למסחר בנגזרים מזהה שהלקוח לא מבין את המשמעויות או שהוא נכנס כאן לסיכונים גדולים מדיי, עליו יש אחריות ספציפית לא לאפשר לו את הפעילות.

אמנון כהן: וכאן, אצלנו, מה יהיה עכשיו?

דניאל רימון: זה ייקבע בתקנות.

אמנון כהן: מה הכיוון?

דניאל רימון: אנחנו עוד לא יודעים.

אמנון כהן: זה בא להזהיר או אתה גם יכול למנוע?

אמנון כהן: האם אתה אומר לו שהוא הולך לסכן כאן ויכול להיות שהוא יישאר בלי כלום, או שאתה אומר לו שזה חסום בפניו כי הוא לא מבין כלום?

שמשון אלבק: הכיוון שלנו הוא שהאחריות תיפול בסופו של דבר על כתפו של מי שמנהל את הזירה הזאת.

שמשון אלבק: אם בא לפניו אדם שאין לו מושג והוא רואה את זה, שלא ינצל את חוסר הידע שלו כדי להכניס אותו וההשקעה תימחק.

אמנון כהן: אם הוא למשל האבא יאמר שהוא לא מבין בזה אבל הבן שלו יטפל?

אמנון כהן: גם הוא יעבור את המבחן?

שמשון אלבק: כן.

רונן מדר: דרך אגב, היום זירות, כדי לקדם את עניינן, דואגות לקיים קורסים שונים ומשונים רק כדי שאותם משקיעים פוטנציאליים יגיעו אליהן.

רונן מדר: לכאורה, בעצם הם כאילו מעבירים לידיהם איזשהו ידע שיאפשר להם בסופו של דבר להשקיע.

אמנון כהן: לשכנע אותם שישקיעו אצלן.

רונן מדר: זה לא סוג של שכנוע, אלא זה נותן לו איזושהי אצטלה של ביטחון כביכול.

אמנון כהן: הוא יראה לו איך כל שעה הסכום עולה, העיקר שישקיע.

רונן מדר: כן.

שמשון אלבק: עד שהוא שם את הכסף, ואז זה מתחיל לרדת.

דניאל רימון: אלה גם קורסים שמתחזים להיראות כמו קורס ליועצי השקעות, קורס מאוד נייטרלי, אבל אם אתה מסתכל ברשימת מי שמנהל את הקורס ומי בעל הבית, זאת הזירה עצמה.

דניאל רימון: אז הלקוח יוצא מצויד, בהנחה שהוא מבין את המטריה, והוא משקיע.

אמנון כהן: מה אתם עושים בנושא הזה?

אמנון כהן: אתם אומרים שהקורסים האלה לא ייעשו על ידי אותם הגופים אלא על ידי גופים נייטרליים?

דניאל רימון: כאשר יבואו התקנות, אנחנו נכניס יותר רזולוציה ואיזה סיטואציות ייחשבו כניגודי עניינים.

דניאל רימון: למשל, אתה לא תהיה זה שמשרטט את המוצר.

אמנון כהן: אני רואה שהשקעתם מחשבה.

דניאל רימון: ניסינו.

שמשון אלבק: אתה מפגין בקיאות בתחום.

מירב תורג'מן: 44כ.

מירב תורג'מן: פיקוח הרשות (א) הרשות תפקח על ניהולה התקין וההוגן של זירת סוחר בידי חברה בעלת רשיון זירה.

מירב תורג'מן: (ב) הרשות רשאית, לצורך פיקוח כאמור בסעיף קטן (א), ליתן הוראות הנוגעות לדרכי פעולתה של חברה בעלת רשיון זירה, של נושא משרה בה ושל כל מי שמועסק על ידה, והכל כדי להבטיח את ניהולה התקין וההוגן של זירת הסוחר ואת השמירה על עניינם של לקוחותיה.

מירב תורג'מן: הוראות כאמור יכול שיינתנו לכל החברות בעלות רשיון זירה או לסוג מסוים של חברות כאמור.

מירב תורג'מן: (ג) (1) הוראות לפי סעיף קטן (ב), אין חובה לפרסמן ברשומות, ואולם

מירב תורג'מן: (2) הוראות לפי סעיף קטן (ב), וכל שינוי בהן, יועמדו לעיון הציבור במשרדי הרשות ויפורסמו באתר האינטרנט של הרשות, ורשאית הרשות להורות בדבר דרכים נוספות לפרסומן.

מירב תורג'מן: בכל אופן, יש לי איזושהי השגה לגבי כל הפרסום באתר הרשות.

מירב תורג'מן: אני חושבת שיש דברים שכן אמורים להיות מפורסמים ברשומות.

דניאל רימון: יש אפילו פסיקה, מאגר הספרות התורנית, שם נאמר שכאשר כתוב לקביעת הרשות, בהחלט האתר הוא מקום ראוי.

דניאל רימון: זאת פסיקה של בית המשפט העליון.

דניאל רימון: מעבר לזה, נדרש בכל זאת לפרסם פרסום.

דניאל רימון: אגב, המבנה של הסעיף הזה הוא מבנה זהה לסעיף 28 בחוק הסדרת העיסוק ולסעיף 97 בחוק השקעות משותפות וגם לסעיפים מקבילים בחוק הביטוח ובחוק קופות הגמל.

דניאל רימון: אלה סעיפים ששורטטו במסגרת חקיקת בכר ומטרתם להבטיח לתת הוראות שנדרשות בזמן אמת למפוקח מסוים או לציבור מפוקחים כאשר בכל זאת מצאו חשיבות לפרסם את זה ברשומות לאור היות התקנה תקנה בעלת פועל תחיקתי שמחייבת ציבור בלתי מסוים, אבל הפרסום ברשומות הוא לא פרסום שמחולל את תחילת ההוראה אלא תחילת ההוראה היא ממועד פרסום ההוראה באתר הרשות, כאשר הפרסום ברשומות הוא פרסום מפנה בשביל אחרית הימים, כדי שניתן תמיד להחזיר את המידע.

אמנון כהן: אם כן, זה יהיה גם ברשומות?

דניאל רימון: יהיה גם ברשומות.

רונית תירוש: תהיה הודעה על פרסום ההוראות עצמן.

מירב תורג'מן: אבל גם בדיעבד.

אורלי קורן: ההודעה מצורפת, אלא שזה לא תנאי לנוכחות שלה.

שמשון אלבק: אתר הרשות נגיש הרבה יותר מהרשומות.

שמשון אלבק: איפה אנשים יחפשו את המידע הזה, ברשומות או באתר הרשות?

שמשון אלבק: באתר הרשות.

דניאל רימון: נניח שהזירה מצפצפת על הוראות הדין או שכתבנו את הוראות הדין שלא כלל סיטואציה שממש חותרת תחת המהות של ההסדרה הזאת והם נכנסים לחור הזה ומתחילים לייצר פעילות אסורה.

דניאל רימון: אתה חייב שיהיה לך כלי לעצור את העשייה האסורה או לכוון אותה או נגיד להורות על צורה מסוימת של תצוגת דברים לציבור וכיוצא בזה.

דניאל רימון: זה כלי שחייבים אותו, בוודאי בחוק מתהווה שכזה.

אמנון כהן: בסדר.

מירב תורג'מן: (ד) בלי לגרוע מהוראות סעיף קטן (ב) רשאית הרשות, לצורך פיקוח כאמור בסעיף קטן (א), ליתן הוראות לחברה מסוימת בעלת רשיון זירה כדי להבטיח את יישום ההוראות לפי חוק זה.

מירב תורג'מן: (ה) חברה בעלת רשיון זירה תמסור לרשות, בכתב, לפי דרישה של הרשות או של עובד הרשות שהוסמך לכך, בתוך המועד שייקבע בדרישה, הסבר, פירוט, ידיעות ומסמכים בקשר לפרטים הכלולים בדוח שמסרה לפי פרק זה.

מירב תורג'מן: 44כא.

מירב תורג'מן: אחריות חברה בעלת רשיון זירה (א) חברה בעלת רשיון זירה אחראית לנזק שנגרם ללקוח כתוצאה מכך שהפרה הוראה מהוראות לפי חוק זה, או כלל בתקנונה שנקבע לפי סעיף 44יח.

מירב תורג'מן: (ב) המנהל הכללי של חברה בעלת רשיון זירה חייב לפקח ולנקוט את כל האמצעים הסבירים למניעת הפרת הוראה או כלל כאמור בסעיף קטן (א) בידי החברה או בידי עובד מעובדיה.

מירב תורג'מן: (ג) הפרה חברה בעלת רשיון זירה הוראה או כלל כאמור בסעיף קטן ש(א), חזקה כי המנהל הכללי של החברה הפר את חובתו לפי סעיף קטן (ב), והאחריות לפי סעיף קטן (א) תחול גם עליו אלא אם כן הוכיח כי נקט כל אמצעי סביר כדי למלא את חובתו האמורה.

מירב תורג'מן: 44כב.

מירב תורג'מן: חובת הודעה של בעל עניין ונושא משרה בחברה בעלת רשיון זירה מקום שההוראות לפי פרק זה מחייבות חברה המבקשת רשיון זירה או בעלת רשיון כאמור, לגלות בדוחותיה פרטים הנוגעים לבעלי עניין בה או לנושאי משרה בה, יחולו הוראות סעיפים 37 ו-38 לעניין חובת הודעה בידי בעל עניין או נושא משרה בה וכן בידי מי שחדל להיות בעל עניין או נושא משרה בה, כאמור בסעיף 37(ב).

מירב תורג'מן: 44כג.

מירב תורג'מן: ביטול או התלייה של רשיון זירה (א) מצא יושב ראש הרשות כי חדל להתקיים לגבי חברה בעלת רשיון זירה, תנאי מהתנאים האמורים בסעיף 4יג(ב), או כי התקיימו נסיבות המנויות ברשימה לפי סעיף קטן (ב), המעידות על פגם במהימנות החברה, נושא משרה בה או בעל שליטה בה, וסבר כי הפגם ניתן לתיקון, רשאי הוא להורות על תיקונו בתוך תקופה שיקבע.

מירב תורג'מן: לא היה הפגם ניתן לתיקון או חלפה התקופה שקבע יושב ראש הרשות בהוראה שנתן לפי סעיף קטן זה והפגם לא תוקן, רשאית הרשות, לאחר שנתנה לחברה הזדמנות לטעון את טענותיה, להתלות את הרשיון או לבטלו.

מירב תורג'מן: (ב) הרשות תקבע רשימה של נסיבות שיש בהן כדי להעיד על פגם במהימנות חברה בעלת רשיון זירה, נושא משרה בה או בעל שליטה בה.

מירב תורג'מן: רשימה כאמור תפורסם באתר האינטרנט של הרשות והודעה על פרסום הרשימה ועל כל שינוי שלה, ומועד תחילתם, תפורסם ברשומות.

מירב תורג'מן: אני חושבת שיש איזושהי בעיה עם הסעיף הזה.

דניאל רימון: למה?

דניאל רימון: זו רשימה שנועדה לתת ודאות לציבור הזירות לגבי אותן נסיבות שיראו בהן פגם במהימנות ובשלן יתלו רשיון זירה.

מירב תורג'מן: הסעיף הזה, הרשומה אולי צריכה להיות באישור הוועדה.

מירב תורג'מן: אני לא יודעת אם ועדת הכספים אלא אולי ועדת החוקה, חוק ומשפט.

שמשון אלבק: אנחנו באנו ממצב שאין רשימה.

שמשון אלבק: זה מה שקיים יום בחקיקה.

שמשון אלבק: אין רשימה.

שמשון אלבק: עכשיו אנחנו באים ואומרים שאנחנו ניתן את אמות המידה, אז את באה ואומרת: לא, בואו נלך לתקנות.

שמשון אלבק: הרי מה המשמעות?

שמשון אלבק: המשמעות היא שלמעשה הולכים לחקיקה, בעוד שהמחוקק מלכתחילה השאיר את שיקול הדעת בידי הגוף המפקח בכל הזירות שעוסקות ברגולציית שוק ההון.

שמשון אלבק: בגלל שאנחנו הולכים ונותנים יותר שקיפות ממה שהייתה עד היום לעניין הזה, כדי שתיווצר יותר ודאות, אתם אומרים בואו נלך לחקיקה.

שמשון אלבק: זה לא סביר.

שמשון אלבק: שיקול הדעת חייב להיות גמיש בעניין הזה.

שמשון אלבק: לכן אנחנו הולכים למשהו כזה.

דניאל רימון: אגב, גם כאן זה סעיף שזהה לחלוטין לסעיף הקבוע בחוק השקעות משותפות.

דניאל רימון: זה סעיף שבחוק הייעוץ, זה סעיף שבדרך לעניין חתמים.

דניאל רימון: כלומר, זאת מתכונת קבועה.

מירב תורג'מן: יש לכם רשימה של אמות מידה?

דניאל רימון: יש לנו רשימה של אמות מידה.

דניאל רימון: כיוון שההסדר הזה, עיקרו נדון בפני הוועדה הזאת במסגרת תיקון אכיפה מינהלית, כאשר נגיע לסעיף הזה, בהחלט נוכל להציג בפני הוועדה את הרשימה שגיבשנו.

אמנון כהן: זה החוק השני של אכיפה מינהלית.

דניאל רימון: נכון.

דניאל רימון: זאת אותה רשימה.

אמנון כהן: זה ייגזר מכאן לכאן?

דניאל רימון: כיוון שזאת אותה רשימה.

מירב תורג'מן: זה לא קיים היום.

דניאל רימון: לא.

אמנון כהן: באכיפה מינהלית, זה קיים?

מירב תורג'מן: השאלה אם אפשר לראות כאן לפני שמחוקקים את החוק הזה, את אמות המידה, את רשימת אמות המידה.

אורלי קורן: אנחנו נתקלים בזה שאנחנו דורשים מגופים כבר בחוק הוראה שאומרת שיפרטו את אמות המידה, שיהיו שקופים לציבור, והגופים אומרים שהם יעשו את זה אבל שלא יכתבו את זה בחוק כי אם הם יבואו עם זה לוועדה, הוועדה תאמר באישור ועדה ואז זה גם לא מופיע בחוק.

אורלי קורן: זה מה שקורה כאשר אנחנו מבקשים אמות מידה שקופות וזה בא לוועדה ודורשים אישור ועדה כאשר הדברים הם גמישים והם צריכים להיות בתוך הגוף האוכף.

דניאל רימון: מבחינתנו אין כל מניעה.

אמנון כהן: אני דווקא רוצה שבחוק יהיו אמות מידה.

אורלי קורן: בחוק עצמו?

אמנון כהן: כן.

אמנון כהן: זה משתנה כל פעם?

שמשון אלבק: בוודאי.

שמשון אלבק: זה משתנה.

דניאל רימון: קח לדוגמה שברשימה צפוי שלמשל יהיו הרשעות בעבירות כלליות, קיומן של חקירות, צו מוסכם, כופר.

אמנון כהן: מה יכול להשתנות?

דניאל רימון: אם היית עושה את הדבר הזה שלוש שנים אחורה, אולי לא היו בכלל צווים מוסכמים.

דניאל רימון: אם אתה תעשה את זה היום, עדיין אין הפרות מינהליות אבל מחר יהיו.

דניאל רימון: זה משתנה.

דניאל רימון: אנחנו רוצים להיות גמישים בעניין הזה.

שמשון אלבק: את עיקרון החוקיות עברנו כאשר קבענו את הדרגה של המהימנות.

שמשון אלבק: היא קבועה.

שמשון אלבק: בכל החקיקה שלנו, גם בקרנות, גם בייעוץ, גם בניהול תשקיפים מדובר על מהימנות.

מירב תורג'מן: לגבי אמות מידה, אני חושבת שאמות מידה כן צריכות להיות קבועות.

שמשון אלבק: בסוף את תקבלי משהו כללי והוא יהיה בדיוק כמו מהימנות.

מירב תורג'מן: זה צריך להיות באתר הרשות.

מירב תורג'מן: אני באמת חושבת שיש כאן איזושהי בעיה.

דנה נויפלד: מירב, את גורמת לאפקט הפוך.

דנה נויפלד: את רוצה להשקיף, את רוצה לפתוח לציבור.

דנה נויפלד: הרשות צריכה להותיר בידיה את שיקול הדעת ואת אמות המידה, והיא לא תוכל למנות את כולם בפעם אחת ולבוא לפני המחוקק ובזה גמרנו את העניין.

דנה נויפלד: את רוצה להשאיר לה את הגמישות לפעול, את רוצה שהיא תעשה את עבודתה, את רוצה מצד שני שגם תהיה שקיפות.

דנה נויפלד: את תגרמי בהערה הזאת שלך לשרטט את כל הגבולות ועכשיו לא יהיו גבולות בכלל, כי את לא יכולה שלא להותיר גמישות לרשות לפעול.

אמנון כהן: הוא יכול לשנות כל יום את אמות המידה שלו.

דנה נויפלד: אבל זה יפורסם.

דנה נויפלד: זה יהיה שקוף לכולם.

אמנון כהן: מתי זה יפורסם?

דניאל נויפלד: זאת בדיוק ההוראה שאומרת שהרשות תקבע את אמות המידה ותפרסם אותן.

אמנון כהן: מתי?

דניאל רימון: אנחנו מסנדלים את עצמנו מפני שאם משהו שהוא לא מנוי ברשימה ומגיע מקרה אלינו לראשונה.

אמנון כהן: תמיד אפשר לשנות אבל שמישהו יסתכל.

דנה נויפלד: זה יהיה מכאן ואילך.

שמשון אלבק: אני לא יכול לשנות בדיעבד.

אמנון כהן: מתי יפורסמו אמות המידה?

אמנון כהן: החוק נכנס לתוקף.

דניאל רימון: מיידית.

אמנון כהן: מתי יפורסמו אמות המידה?

דניאל רימון: אנחנו נאמר לכם יותר.

דניאל רימון: אנחנו נביא את אמות המידה אתנו ונציג אותם בפני חברי הוועדה.

אמנון כהן: מתי?

דניאל רימון: היום.

דניאל רימון: אנחנו כבר ניסחנו אמות מידה כאלה והן לא סוד.

דניאל רימון: הסיבה שאנחנו לא מזדרזים להביא אותן לכאן היא כי אנחנו מנסים לייצר איזושהי אחידות גם בהפעלת אמות המידה, גם עם רגולטורים אחרים.

שמשון אלבק: יש תהליך שלם שנועד על מנת לאזן וליישר קו בין כל הרגולטורים שעוסקים בדיוק באותו נושא.

שמשון אלבק: גם בביטוח, גם בפיקוח על הבנקים וכולי.

שמשון אלבק: אנחנו מנסים להגיע למצב כזה.

שמשון אלבק: יש לנו טיוטה ואפשר לשים אותה.

שמשון אלבק: אני גם יכול לומר אותה כאן בעל פה.

שמשון אלבק: זה לא איזשהו משהו סודי.

שמשון אלבק: הדבר הזה חייב להישאר בשיקול דעת כדי לאפשר את הגמישות.

אמנון כהן: אבל אתה אומר שאתה מפרסם.

אמנון כהן: ברגע שפרסמת, מה הבעיה?

שמשון אלבק: בסדר, ברגע שפרסמתי, הציבור יודע ויש לו ודאות.

שמשון אלבק: קרה עוד אירוע, יש לי עוד אינדיקציה, יש דבר חדש, אני מכניס פנימה אמת מידה חדשה.

אמנון כהן: בסדר.

שמשון אלבק: ודאי שאני אפרסם, אבל לא צריך לשם כך ללכת להליכי חקיקה.

אמנון כהן: בלי לעבור אישור שלנו?

שמשון אלבק: היום אין אמות מידה בכלל.

אמנון כהן: זו הבעיה שלכם.

שמשון אלבק: לא, לא שלנו.

שמשון אלבק: אתם חוקקתם ולא אנחנו.

אמנון כהן: אנחנו רוצים לשנות.

שמשון אלבק: זאת טעות.

רונית תירוש: אדוני היושב ראש, אני רוצה לספר לך משהו כי אולי זה רעיון מצוין.

אמנון כהן: על אמות מידה?

רונית תירוש: כן.

רונית תירוש: יש לי הצעת חוק בנושא ההימורים באינטרנט, שזה נושא מאוד פרוץ והמדינה מפסידה מיליונים, אם לא מיליארדי שקלים שלא משולם עליהם מס.

רונית תירוש: רובן אלה חברות שהמפעיל נמצא בכלל בגיברלטר או בכל מיני מקומות אחרים.

רונית תירוש: משרד המשפטים התנגד לחוק בטענה שאי אפשר לפסול הימורים מסוג זה, להגדיר אותם כהימורים, ואם ביום בהיר פתאום יהיה עוד משחק, סוג של משחק שלא צפו, שם זה לא יהיה במסגרת החוק.

רונית תירוש: הנה נוסח לגמישות שמאפשר לעדכן את עצמכם.

רונית תירוש: אני חושבת שאת היית בדיון על ההימורים.

דנה נויפלד: לא.

רונית תירוש: אני ממש הופתעתי.

רונית תירוש: המדינה מוותרת על הכנסות כי אולי לא נמנה באיסור ההימורים איזשהו משחק חדש שלא צפו אותו מראש.

רונית תירוש: זה רעיון יפה.

רונית תירוש: אני אקח אותו ואני אחדש את הצעת החוק.

אמנון כהן: בסדר.

אמנון כהן: בואו נתקדם.

אמנון כהן: אמות מידה, נדבר על זה בהמשך.

מירב תורג'מן: 44כד.

מירב תורג'מן: היתר בעל שליטה (א) לא יהיה אדם בעל שליטה בחברה בעלת רשיון זירה אלא בהיתר מאת הרשות (בפרק זה – היתר שליטה).

מירב תורג'מן: (ב) הרשות רשאית לסרב לתת היתר שליטה לפי סעיף זה רק מטעמים הנוגעים למהימנותו של מבקש ההיתר או של נשוא משרה בו.

מירב תורג'מן: (ג) הוראות סעיף קטן (א) לא יחולו על מי שהיה לבעל שליטה כאמור באותו סעיף קטן, מכוח העברת אמצעי שליטה על פי דין.

מירב תורג'מן: 44כה.

מירב תורג'מן: העברת אמצעי שליטה מי שמחזיק אמצעי שליטה בחברה בעלת רשיון זירה לא יעביר אותם לאחר ביודעו שהנעבר זקוק להיתר שליטה, ואין בידו היתר כאמור.

מירב תורג'מן: (א) מצא יושב ראש הרשות כי התקיימו נסיבות המנויות ברשימה לפי סעיף קטן (ב), המעידות על פגם במהימנות בעל היתר שליטה או נושא משרה בו, וסבר כי הפגם ניתן לתיקון, רשאי הוא להורות על תיקונו בתוך תקופה שיקבע.

מירב תורג'מן: לא היה הפגם ניתן לתיקון או חלפה התקופה שקבע יושב ראש הרשות בהוראה שנתן לפי סעיף קטן זה והפגם לא תוקן, רשאית הרשות, לאחר שנתנה לבעל היתר השליטה הזדמנות לטעון את טענותיו, לבטל את ההיתר.

מירב תורג'מן: (ב) הרשות תקבע רשימה של נסיבות שיש בהן כדי להעיד על פגם במהימנותו של בעל היתר שליטה או של נושא משרה בו.

מירב תורג'מן: רשימה כאמור תפורסם באתר האינטרנט של הרשות והודעה על פרסום הרשימה ועל כל שינוי שלה, ומועד תחילתם, תפורסם ברשומות.

מירב תורג'מן: 44כז.

מירב תורג'מן: הוראות לפי שפעל בלא היתר (א) ראה יושב ראש הרשות שאדם הוא בעל שליטה בחברה בעלת רשיון זירה, בלא היתר שליטה, רשאי הוא, לאחר שנתן לאותו אדם הזדמנות לטעון את טענותיו להורות - (1) על מכירת אמצעי השליטה שמחזיק אותו אדם, כולם או חלקם, בתוך תקופה שיקבע, כך שלא יהיה עוד בעל שליטה.

מירב תורג'מן: (2) שלא יופעלו זכויות ההצבעה או זכויות למינוי דירקטור או מנהל כללי מכוח אמצעי שליטה שמחזיק אותו אדם בלא היתר שליטה.

מירב תורג'מן: (3) הצבעה מכוח אמצעי שליטה שהחזיק אותו אדם בלא היתר שליטה, לא תבוא במניין קולות ההצבעה.

מירב תורג'מן: (4) על ביטול מינויו של דירקטור או מנהל כללי שנגרם בידי אותו אדם.

מירב תורג'מן: (5) על ביטול רשיון הזירה של החברה.

מירב תורג'מן: (ג) הורתה הרשות לפי הוראות סעיף קטן (ב) למכור אמצעי שליטה, רשאית היא לתת הוראה כאמור בסעיף קטן (א)(2) עד (4), בשינויים המחויבים.

מירב תורג'מן: אני רוצה לקבל איזשהו הסבר כללי לגבי כל הנושא הזה של בעל שליטה.

מירב תורג'מן: אני לא יודעת אם יש כאן איזשהו חוסר קואורלציה לגבי הרשות ויושב ראש הרשות מבחינת הסמכויות.

דניאל רימון: למה?

מירב תורג'מן: יש לנו כאן סעיפים שמדברים על כך שהרשות תקבע ויש איזשהו שיקול דעת של יושב ראש הרשות.

דניאל רימון: בדרך כלל, גם בחיקוקים אחרים, הרשות – אגב, להבדיל מרגולטורים אחרים במשק – נוהגת באופן עקבי לא להעניק סמכויות עצומות מדיי בידיו של אדם אחד אלא בכל מקרה שזאת תביעה קניינית ושיש חשש ללחצים, אנחנו פותחים את זה להחלטה רחבה יותר.

דניאל רימון: לכן למשל תמצאי מצב שיושב ראש הרשות הוא זה שנותן הזדמנות לתקן פגמים אבל מי שמחליט בסוף לקחת רשיון, זאת הרשות.

דניאל רימון: זאת אומרת, היושב ראש הוא מעין קדימון, כי לא הגיוני לכנס מליאת רשות שמונה בין 5 ל-13 חברים בשביל כל החלטה שוטפת.

דניאל רימון: זאת הסיבה למה שאת אומרת.

מירב תורג'מן: אבל כאשר יש תביעה של ממש, היא בסמכות הרשות.

דניאל רימון: בדרך כלל זה נכון.

דניאל רימון: יש כאן שורה של סנקציות שנועדה לגרום לכך שמטרות החוק יושגו.

דניאל רימון: לפני שמגיעים להתליית רשיון, אפשר גם לדבר על נטילת היתר שליטה או על הרדמה שלו.

דניאל רימון: יש כאן כל מיני אלמנטים של הרדמה, כמו היעדר יכולת להצביע, היעדר יכולת למנות דירקטורים וכיוצא בזה.

דניאל רימון: כדי לא לקפוץ מהר, לא לנטילת רשיון וגם לא לסנקציה פלילית שאותה ייחדנו רק להפעלת זירה ללא רשיון או לפעולה בחריגה לפני רשיון.

דניאל רימון: פרט לשני המקרים האלה, כפי שניתן יהיה לראות בהמשך מוצעות גם סנקציות מינהליות של הטלת עיצומים כספיים.

דניאל רימון: ברור שההצעה הזאת היא הצעה שהיא לפני העולם של תיקון חוק אכיפה מינהלית וכולנו נזכור שבמסגרת תיקון אכיפה מינהלית, בהנחה שזה יאושר קודם לכן, נעשה התאמה גם של הליך נטילת הרשיון שייכנס לתוך האכיפה המינהלית וגם של ההליכים המינהליים.

מירב תורג'מן: 44כח.

מירב תורג'מן: חובת הודעה על חקירה, אישום או הרשעה (א) חברה בעלת רשיון זירה, וכן בעל היתר שליטה, יודיעו לרשות על הרשעה בעבירה, הגשת כתב אישום בעבירה או פתיחת חקירה בחשד לביצוע עבירה, לגביהם או לגבי נושא משרה בהם.

מירב תורג'מן: (ב) נושא משרה בחברה בעלת רשיון זירה או בעל שליטה בחברה כאמור, יודיע לחברה או לבעל השליטה, לפי העניין, על אירוע כאמור בסעיף קטן (א), מיד כשנודע לו על כך.

מירב תורג'מן: הודעה לפי סעיף קטן זה תכלול את הפרטים הדרושים לחברה או לבעל השליטה כדי למלא את חובתם לפי סעיף קטן (א).

מירב תורג'מן: 44כט.

מירב תורג'מן: תקנות שר האוצר, על פי הצעת הרשות או בהתייעצות עמה ובאישור ועדת הכספים של הכנסת, רשאי לקבוע הוראות בעניינים אלה: (1) הוראות שמטרתן מניעת ניגוד עניינים בין חברה בעלת רשיון זירה (בסעיף זה – החברה), עובד שלה, נותן שירותים מטעמה ובעל שליטה בה, לבין לקוחותיה.

מירב תורג'מן: (2) הוראות לעניין אופן הטיפול בכספי הלקוחות.

מירב תורג'מן: (3) המידע שעל החברה למסור ללקוחותיה, לרבות מידע לעניין זירת הסוחר, המכשירים הפיננסיים הנסחרים בה ומחיריהם, והעסקאות הנקשרות זה.

מירב תורג'מן: (4) הוראות לעניין שמירת מסמכים.

מירב תורג'מן: (5) הוראות המחייבות את החברה לבחון את התאמת העסקה לצורכי הלקוח, ובכלל זה את מידת הבנתו בדבר הסיכויים והסיכונים הכרוכים בעסקה.

מירב תורג'מן: (6) דרכי הפרסום והשיווק של החברה.

מירב תורג'מן: (7) דיווחים שעל החברה להגיש לרשות ואופן פרסומם לציבור.

מירב תורג'מן: (8) רישום עסקאות בידי החברה.

מירב תורג'מן: לגבי התקנות, גם התקנות האלה הן למעשה תנאי לתחולת החוק.

דניאל רימון: נכון.

דניאל רימון: החוק לא נכנס לתוקף עד שלא יבואו התקנות.

דניאל רימון: זה חוק מסגרת.

מירב תורג'מן: 44ל סייג לתחולה (א) ההוראות לפי פרק זה לא יחולו על אלה: (1) בנק ישראל.

מירב תורג'מן: (2) מי שכל לקוחותיו הם מהסוגים המנויים בתוספת הראשונה וכן תאגיד בנקאי או תאגיד עזר כהגדרתם בחוק הבנקאות (רישוי), התשמ"א-1981, אלא אם כן עתידות להתבצע באמצעות זירת הסוחר, עסקאות המנויות בתוספת רביעית א'.

אמנון כהן: בנק ישראל, זה בסדר?

דורון סלובטיצקי: לא היינו רוצים להוסיף.

דורון סלובטיצקי: ההחרגה כאן מפנה לתוספת הרביעית א' שמופיעה בהמשך, עסקה בניירות ערך (רישוי למסחר בבורסה).

אמנון כהן: אני שואל אם זה עונה על בקשתכם.

דורון סלובטיצקי: שוב, כפי שציינתי בהתחלה, נוסח החוק כפי שהוא היום, עונה על הסכמתנו כפי שאנחנו מבינים אותה עם הרשות.

שמשון אלבק: אנחנו רוצים לתקן ואנחנו גם נסביר למה.

אמנון כהן: לאיזה כיוון לתקן?

שמשון אלבק: לתקן לכיוון הטוב.

אמנון כהן: לבנק או ללקוח?

שמשון אלבק: לציבור.

דניאל רימון: אנחנו קובעים פטור גורף לבנק ישראל מתחילת החוק ופטור מותנה לבנקים ולזירות שנותנות שירות רק ללקוחות שמנויים בתוספת הראשונה.

דניאל רימון: שאלה מירב מי הם אותם לקוחות שמנויים בתוספת הראשונה.

דניאל רימון: אלה הם אותם לקוחות מתוחכמים שלעניינים מסוימים החוק קובע שהם לא נדרשים להגנה של החוק בגלל מתוחכמותם או היכולת הכספית שלהם לרכוש תחכום.

דניאל רימון: אלה הם הגופים המוסדיים כמו גופות הגמל, מבטחים, בנקים, מנהלי תיקים, קרנות הון סיכון וכיוצא באלה.

דניאל רימון: בקנה יהיו גם לקוחות יחידים מתוחכמים אבל זאת הצעה שתבוא בפני הוועדה בנפרד.

דניאל רימון: לגבי ההערה שהעיר דורון, מבחינה היסטורית מה שקרה זה שהצעת החוק נקטה בלשון נייר ערך, כהגדרתו בסעיף 52 לחוק, שהיא הגדרה רחבה לניירות ערך אשר כוללת גם אופציות על ניירות ערך ומכשירים אחרים.

דניאל רימון: לבקשת הפיקוח על הבנקים, בידלנו את ההגדרה מכשיר פיננסי מההגדרה של נייר ערך על מנת שלא ייטען שאותה הגדרה משמשת גם לפרטים של שימוש במידע פנים ותרמית.

דניאל רימון: מכיוון שכך, בשוגג שכחנו לעשות התאמה גם לתוספת והתוספת עדיין מדברת בלשון של נייר ערך ולא בלשון של מכשיר פיננסי, ולא כפי שסוכם עם בנק ישראל.

דניאל רימון: יוצא שאם מקבלים את עמדת בנק ישראל כפי שהושמעה זה עתה, הרי שכל נייר שאינו נכלל בהגדרת נייר ערך בסעיף 1, למשל אג"ח מדינה, לא ייכלל כלל בהסדרה בחוק.

דניאל רימון: משמע, אם בנק כלשהו יקים זירה אשר תטפל באותם ניירות ערך, הוא יוחרג ללא כל מגבלה מהוראות החוק שהיא לא התוצאה אליה כיוונו.

אמנון כהן: מה אתה מציע?

שמשון אלבק: אני רוצה להסביר את הבעיה.

שמשון אלבק: מכיוון שהחרגנו את הבנקים, אנחנו מאפשרים למעשה לבנקים לנהל זירות מסחריות.

שמשון אלבק: החשש שקיים, זה חשש שלא קשור בכלל לחוק הזה.

שמשון אלבק: יש את הבורסה, בבורסה יש פעילות מסוימת, שוק ההון בארץ, והבורסה בכללה, הוא לא השוק הכי עמוק בעולם.

שמשון אלבק: זאת אומרת, ככל שיש שם פחות פעילות, כך אתה מקבל מחיר פחות טוב, מכיוון שככל שיש יותר פעילות, כך המרווחים בין הקנייה והמכירה הם יותר קטנים ויש יותר עומק למסחר.

שמשון אלבק: החשש הוא שבגלל הפטור הזה, הבנקים יוכלו להקים זירות פנימיות באמצעותן הם למעשה ייקחו חלק מהפעילות שנמצאת בבורסה ויעבירו לבורסה רק את התוצר הסופי, את הקיזוז, אחרי כל הפעולות שנעשו.

שמשון אלבק: אנחנו לא רוצים להגיע למקום הזה.

שמשון אלבק: זה מקום לא טוב וגם בנק ישראל לא רוצה להגיע אליו.

שמשון אלבק: לכן באנו ואמרנו שאין בעיה, אנחנו פוטרים אתכם, אתם יכולים להקים זירות, אבל אתם לא תוכלו בזירות האלה לעשות מסחר בניירות ערך שנסחרים בבורסה אלא אם כן זה בסכום של מעל 3 מיליון שקלים בהשוואה מלאה למה שקורה היום בכללים של הפיקוח על הבנקים ולא על בנקאים.

שלי יחימוביץ': למה רק שלושה מיליון שקלים?

שמשון אלבק: כי זה הסכום שקבוע שם.

שמשון אלבק: אנחנו מניחים שאזרחים מהשורה לא עושים עסקאות בסכומים של מעל שלושה מיליון שקלים, ואם הם עושים, כנראה הם כאלה שיכולים לעשות עסקאות כאלה.

שמשון אלבק: תזכרו על מה אנחנו מדברים, אנחנו מדברים על נגזרת של פעילות בבנקים וכל הסיפור הזה נועד רק על מנת שלא תהיה פרגמנטציה, שלא ייקחו פעילות מהבורסה.

שמשון אלבק: אנחנו רוצים שזה יחול על כל ניירות הערך כדי שאי אפשר יהיה לסחור בזירות האלה בשום צורה שהיא בבנקים וכמובן שאין לנו בעיה אם מדובר במכשירים שלא נסחרים בבורסה.

שמשון אלבק: אם מדובר במכשיר שהבנק יצר אותו ללקוח ספציפי או שהוא לא נסחר בבורסה, אז לא לוקחים פעילות מהבורסה וזה בסדר.

שמשון אלבק: כל הוויכוח עם בנק ישראל הוא בשאלה אחת והיא האם הבנקים יוכלו לייצר אופציות על מדד מעוף תל-אביב 25, שזה היום אחד מסוגי הפעילות הכי אינטנסיביים בבורסה, ולבצע בהם פעילות בתוך הבנקים, כאשר הבעיה בזה היא שזאת פעילות לא שקופה, שחלק מהציבור לא יכול להשתתף בה, שהיא נותנת יתרון אולי לבנק במסחר במקום אחר.

שמשון אלבק: כל הדבר הזה הוא לא בריא ולכן אנחנו רוצים שמה שבבנקים, יהיה בבנקים, ומה שבבורסה, יהיה בבורסה, ושהבנקים לא יתחרו בבורסה בנקודה הזאת.

שמשון אלבק: זה כל העניין.

אמנון כהן: מה אומר בנק ישראל?

דורון סלובטיצקי: כפי שציין היועץ המשפטי של הרשות לניירות ערך, היו הסכמות בין בנק ישראל לבין הרשות לניירות ערך.

דורון סלובטיצקי: כאשר יש ניירות ערך שנסחרים בבורסה לניירות ערך ופונה צד אחד לבנק ומבקש לקנות או למכור את הנייר, ופונה צד אחר לבנק ומבקש לעשות את העסקה ההפוכה, הבנק לא יפגיש ביניהם ויבצע ביניהם את העסקה וירשום אותה בבורסה אלא יפנה את הלקוחות האלה לבורסה לבצע את העסקאות שם.

דורון סלובטיצקי: כאן בנק ישראל הכיר בצורך להעמיק את הבורסה וכולי.

דורון סלובטיצקי: צריך להבין שלא נתנו אפשרות לבנקים לעשות את זה, למעשה אין שוק אלא הבורסה.

דורון סלובטיצקי: השוק מעבר לדלפק פשוט נופל.

דורון סלובטיצקי: זה לגבי ניירות ערך שנסחרים בבורסה כפשוטם.

דורון סלובטיצקי: יש לנו ניירות ערך אחרים, אותם נכסים פיננסיים שהם דברים אחרים.

דורון סלובטיצקי: אלה אופציות שקל-דולר, אלה אופציות על מעוף, אלה אופציות אחרות, אין סוף אופציות שהבנקים נכון להיום פועלים בעניינם, תופרים אותם למידותיהם של הלקוחות והם מפוקחים על ידי בנק ישראל.

דורון סלובטיצקי: לא מדובר על פעילות שלא מפוקחת.

דורון סלובטיצקי: לגבי הפעילות הזאת, אנחנו סוברים שאין מקום להפנות או לאסור על הבנקים לבצע את הפעילות הזאת ולמעשה "להמית" את שוק החוץ-בורסאי ולהפנות את כולם לתוך הבורסה, מכיוון שהבורסה לא מפותחת בנושאים האלה, מכיוון שנכון להיום, לפי בדיקה שלנו, יש אנשים - לצורך העניין יצואנים, יבואנים – שפונים אל הבנקים בעסקאות מתחת לשלושה מיליון דולר ורוצים לבצע גידול של העסקה ולרכוש אופציה כזאת או אחרת.

שלי יחימוביץ': אבל למה אתם לא מסכמים את זה ביניכם לפני שאתם באים לכאן?

שלי יחימוביץ': למה אתם מעמידים אותנו בפני משפט שלמה?

שלי יחימוביץ': אני רוצה לחזק את בנק ישראל ואני רוצה לחזק את הרשות לניירות ערך.

שלי יחימוביץ': תגיעו להסכמות.

אמנון כהן: מאחר שאנחנו לא מצביעים היום כי לוועדת הכנסת צריכה לעבור ההחלטה על המיזוג, אני מציע שתגיעו להבנות.

אמנון כהן: אנחנו לא רוצים להכריע בסוגיה הזאת אלא אתם תכריעו בה בעצמכם, אלא אם כן לא תיוותר ברירה.

אמנון כהן: אני רוצה לסיים את החוק אבל מאחר שיש כאן את הנושא הטכני של המיזוג, אנחנו בין כה לא נוכל להצביע על החוק.

אמנון כהן: יש לכם זמן ואחרי הדיון שבו ביחד עד שיצא עשן לבן.

דניאל רימון: עוד הערה.

דניאל רימון: לבקשת איגוד הבנקים הם ביקשו שנשנה את הפסקה השלישית בתוספת הרביעית עליה אנחנו דנים עכשיו, כך שבמקום שיהיה כתוב "עסקה בשווי העולה על שלושה מיליון", יהיה כתוב "עסקה בשווי שלא יפחת משלושה מיליון".

אמנון כהן: גם בנושא הזה תשבו ותסגרו את הדברים.

שלי יחימוביץ': זה הפוך לדבריו של עורך דין אלבק או שאני לא מבינה.

דניאל רימון: זאת אותה תוצאה.

אמנון כהן: אם כן, את הנושא הזה אנחנו משאירים פתוח.

אמנון כהן: לפני ההצבעה תבואו ותאמרו לאן הגעתם והיושב ראש הקבוע יחליט.

מירב תורג'מן: 3.

מירב תורג'מן: תיקון סעיף 52טו בסעיף 52טו לחוק העיקרי, אחרי סעיף קטן (ב1) יבוא: "(ב2) היה לרשות יסוד סביר להניח כי חברה בעלת רשיון זירה לפי סעיף 44יג עשתה מעשה או מחדל כמפורט להלן, רשאית היא להטיל עליה עיצום כספי בסכום השווה לסכום הבסיסי למסלקה: (1) לא עמדה בתנאים הקבועים בסעיף 44יג(ב)(1), (4) ו-(5), בניגוד להוראות סעיף 44יד.

מירב תורג'מן: (2) נתנה אשראי ללקוחותיה בניגוד להוראות סעיף 44טז(ב).

מירב תורג'מן: (3) לא מילאה אחר הוראה או דרישה שנתנה לה הרשות לפי סעיפים 44יח(ג) או 44כ(ב), (ד) או (ה), במועד שנקבע לכך.

מירב תורג'מן: (4) לא דיווחה או לא מסרה מידע במועד שנקבע לכך,או לא כללה בדיווח או במידע פרט שהיה עליה לכלול בו, בניגוד להוראות לפי סעיף 44כח(א) או 44כט(3) או (7).

מירב תורג'מן: (5) לא שמרה על כספי לקוחותיה בהתאם להוראות לפי סעיף 44כט(2).

מירב תורג'מן: (7) פרסמה או שיווקה את הזירה בניגוד להוראות לפי סעיף 44כט(6).

מירב תורג'מן: כל הסעיפים שקראתי עכשיו הם לגבי ההסדרה של רשיון זירה.

מירב תורג'מן: (ב3) היה לרשות יסוד סביר להניח כי בעל עניין או נושא משרה בחברה בעלת רשיון זירה או מי שחדל להיות בעל עיין או נושא משרה כאמור, הפר חובת הודעה לפי סעיף 44כב, או כי אדם העביר אמצעי שליטה בחברה כאמור בניגוד להוראות סעיף 44כה, רשאית היא להטיל עליו עיצום כספי בסכום השווה לסכום הבסיסי לבעל עניין או לנושא משרה בכירה".

שלי יחימוביץ': מה זה אומר?

שלי יחימוביץ': מה התשלום של הסכום הזה?

מירב תורג'מן: העיצום הכספי?

שלי יחימוביץ': כן, מה אומר העיצום הכספי?

שמשון אלבק: מה הסכום?

שלי יחימוביץ': כן.

שלי יחימוביץ': אחוז של מה הוא?

שלי יחימוביץ': אני פשוט לא מבינה את הנוסחה הזאת.

דניאל רימון: לדעתי זה 15 אלף שקלים אבל אין לי כאן את החוק.

שלי יחימוביץ': הסכום משתנה?

שמשון אלבק: לא.

שמשון אלבק: זה סכום קבוע וזה סכום נמוך מאוד.

שמשון אלבק: 15 אלף שקלים.

שמשון אלבק: כל הסכומים האלה משתנים עכשיו בהצעת החוק.

שמשון אלבק: זה עוד במשטר הישן.

דניאל רימון: כמו שאמרתי, זה 15 אלף שקלים היום אבל זה ישתנה במסגרת האכיפה המינהלית.

דניאל רימון: עד שזה ישתנה שם, זה המספר.

מירב תורג'מן: ההצעה שלכם היא להגדיל את הסכום.

דניאל רימון: כן.

דניאל רימון: ההצעה היא לשנות ולא רק להגדיל.

אמנון כהן: זה ישונה אחרי שנעביר את החוק?

שמשון אלבק: כן.

אמנון כהן: ואם החוק ההוא לא יעבור?

שלי יחימוביץ': אין מצב שהוא לא יעבור.

שמשון אלבק: הוא יעבור.

שמשון אלבק: אין מצב שהוא לא יעבור.

אמנון כהן: למה לא נשנה עכשיו?

אמנון כהן: בהסתמך על החוק שאתם מדברים עליו.

דניאל רימון: אני חושבת שלא נכון ליצור כאן סטנדרטים שונים מהחקיקה הקיימת היום במידה ולא יוחלט לעשות שינוי.

מירב תורג'מן: 4.

מירב תורג'מן: תיקון סעיף 53 בסעיף 53 לחוק העיקרי –

פסקה יבוא: "(5) כלל בדיווח, בפרסום מטעמו או במידע אחר שהוא מוסר, פרט מטעה, כדי להטעות לקוח סביר, בניגוד להוראות סעיף 44יזד(ב)".

שמשון אלבק: זאת עבירה פלילית.

שמשון אלבק: שלוש שנות מאסר.

דניאל רימון: באכיפה מינהלית זה עולה לחמש שנים.

דניאל רימון: בעולם הנוכחי זה עד שלוש שנות מאסר.

פסקה יבוא: "(6א) ניהל זירת סוחר בלא רשיון זירה או בניגוד לתנאיו, בניגוד להוראות סעיף 44יג.

פסקה יבוא: (6ב) כלל בדיווח, בפרסום מטעמו או במידע אחר שהוא מוסר, פרט מטעה, בניגוד להוראות סעיף 44יז(ב).

פסקה יבוא: (6ג) פנה בהצעה לסחור בזירת סוחר, בניגוד להוראות סעיף 44טו".

פסקה יבוא: 5.

פסקה יבוא: הוספת סעיף 55ג

העיקרי יבוא: 55ג.

העיקרי יבוא: מימון תובענות ייצוגיות (א) מי שמבקש להגיש תובענה ייצוגית לפי הוראות חוק תובענות ייצוגיות, התשס"ו-2006 (בסעיף זה – חוק תובענות ייצוגיות), בתביעה כמפורט להלן, וכן תובע מייצג בתובענה ייצוגית כאמור, רשאים לבקש מהרשות לשאת בהוצאותיהם: (1) תביעה כאמור בפרט 4א לתוספת השנייה לחוק תובענות ייצוגיות.

העיקרי יבוא: (2) תביעה כמור בפרט 5 לתוספת השנייה לחוק תובענות ייצוגיות, למען תביעה בעילה הנובעת מזיקה לנייר ערך שאינו רשום למסחר בבורסה ולא הוצע לציבור בישראל על פי תשקיף.

העיקרי יבוא: (ב) שוכנעה הרשות כי יש בתובענה עניין לציבור וכי יש סיכוי סביר שבית המשפט יאשר אותה כתובענה ייצוגית, רשאית היא לשאת בהוצאות התובע, בסכום ובתנאים שתקבע.

העיקרי יבוא: (ג) פסק בית משפט לטובת התובע, רשאי הוא להורות בפסק הדין על שיפוי הרשות בשל הוצאותיה.

אמנון כהן: הרגולטור אמון על עשיית עבודתו.

אמנון כהן: כאשר יש קבוצת אנשים שאומרת שנפגעה מפעולה כזו או אחרת, היא הולכת לתבוע את אותו גוף.

אמנון כהן: ממתי הרגולטור אומר שעכשיו הוא יממן לקבוצה את הפעולה הזאת?

שמשון אלבק: מאז ומתמיד בניירות ערך.

שמשון אלבק: זה כבר למעלה מעשר שנים שאנחנו מממנים תביעות.

אמנון כהן: ראיתי שלא הייתה הצלחה.

שמשון אלבק: אין הצלחה פנומנלית בתחום הזה.

שמשון אלבק: יש מעט מאוד תביעות שמגיעות באמת לבירור.

אמנון כהן: מה הסיבה?

שמשון אלבק: הסיבה היא שצריך להניע את האכיפה האזרחית וכדי להניע את האכיפה האזרחית, מעבירים את התביעה לגוף, לרגולטור, שהוא גוף בעל ידע שיכול להרים את זה.

שמשון אלבק: אתה אומר לאדם שיגיש תביעה וינהל אותה ואני אממן אותה באופן חלקי, את העלויות של התביעה הזאת כדי לעודד אותו להגיש תביעות.

שמשון אלבק: אם היה שוק של תביעות ייצוגיות, שוק פעיל ואפקטיבי, לא היה צריך כאן את הרשות, אבל מכיוון שאין כזה דבר ולא מצליחים להניע את התביעות הייצוגיות, גם הרשות מממנת.

אמנון כהן: זה לא כלכלי לאותו עורך דין לייצג את הקבוצה הזאת?

אמנון כהן: למה הוא צריך אותך?

שמשון אלבק: הלקוח פונה לרשות ומבקש סיוע במימון ואם התביעה היא תביעה טובה, והרשות חושבת שיש לה סיכוי להצליח, היא תממן באחוזים מסוימים בהתאם להחלטה שלה פר אותו אירוע, גם הוצאות משפטיות גם חוות דעת שהן מאוד יקרות בתחום הזה.

שמשון אלבק: זה כדי להניע את האכיפה האזרחית.

שי חרמש: על ידי מי נעשה השיפוי?

דניאל רימון: על ידי הנתבע.

דניאל רימון: כמו שהוא משפה הוצאות של התובע הראשי, כך הוא ישפה.

שי חרמש: לא צריך לכתוב מילה מפורשת כדי שיהיה ברור?

דניאל רימון: זה כתוב כך.

דניאל רימון: זאת העתקה מסעיף 209 לחוק החברות וסעיף 41 לחוק השקעות משותפות (נאמנות).

דניאל רימון: זה הסדר שקיים כבר היום ביחס לתביעות מכוח שלושת חוקי ניירות ערך ומכוח חוק החברות.

שי חרמש: אם זה ברור, אין לי בעיה.

אמנון כהן: את הסעיף הזה אני ארצה ללמוד ואעשה זאת עד ההצבעה.

אמנון כהן: ראיתי את זה גם באכיפה מינהלית ואני לא רואה את זה אצל רגולטורים אחרים.

אמנון כהן: אני רוצה לראות מה השוני.

דניאל רימון: בדיני ניירות ערך, באופן טבעי, האינסנטיב של נפגע בודד להרים תביעה שהיא בעיקרה סבוכה, כאשר בדרך כלל הצד השני הוא בעל הון הרבה יותר ממנו, האינסנטיב שלו והנגישות שלו למידע היא מאוד קשה.

דניאל רימון: קשה לו להשיג מידע.

דניאל רימון: העבירה סבוכה, הצד השני הוא בומבה, והנזק שלו הוא לפעמים מאוד קטן וקשה לו להוכיח אותו.

אמנון כהן: את אומרת שאת כרשות מזהה שיש כאן תופעה שרוצים לנצל ולכן את מעודדת אותו לפעול.

דניאל רימון: האפיונים האלה גורמים לכך שבאופן עצמאי לקוח של מנהל תיקים לא יפנה בתביעה, כמו גם בעל מניה בודדת בתאגיד, כמו גם לקוח קטן בזירה ששם אלף שקלים בזירה ושרפו לו אותם.

דניאל רימון: האינטרס הזה היא משותף לכולם.

דניאל רימון: לכן הולכים לתובענות ייצוגיות.

דניאל רימון: בגלל בעיות שקיימות בעולם של תובענות ייצוגיות, והן לא מעטות, גם אלה צריכות חיזוק והחיזוק הזה בא בדרך של מימון.

שי חרמש: האמירה היא באותו מקום שהרשות מבחינה שיש הצדקה לפנייה.

שי חרמש: זאת אומרת, זה לא דבר אוטומטי שכל אחד יכול לקום מחר בבוקר ולהגיש תביעה.

דניאל רימון: ברור.

שי חרמש: אני שקט עם זה.

שי חרמש: לי אין בעיה עם זה.

שמשון אלבק: יש לזה גם תקדימים בתחומים אחרים.

שי חרמש: קודם כל, זה הגיוני ולכן למה צריך תקדימים?

אמנון כהן: נתקדם.

מירב תורג'מן: 6.

מירב תורג'מן: תיקון סעיף 56א1 בסעיף 56א1(א) לחוק העיקרי, במקום "מחבר בורסה" יבוא "מבורסה, מחבר בורסה, מחברה בעלת רשיון זירה לפי סעיף 44יג".

שמשון אלבק: זה מתקשר לפרטים בדבר עסקאות שבוצעו בכל אותם גופים.

שמשון אלבק: היכולת של הרשות לבקש מידע.

דניאל רימון: סעיף 56א1 הוא אחד הסעיפים של פיקוח על המסחר.

דניאל רימון: זה סעיף שמדבר על פנייה כדי לקבל אמצעי זיהוי על מתקשרים בעסקאות.

מירב תורג'מן: 7.

מירב תורג'מן: תיקון לתוספת הראשונה בתוספת הראשונה לחוק העיקרי, במקום "(סעיף 15א(ב)(1)) יבוא "(סעיפים 16א(ב)(1) ו-44ל(א)(2))".

מירב תורג'מן: 8.

מירב תורג'מן: הוספת תוספת רביעית א'

העיקרי יבוא: "תוספת רביעית א' (סעיף 44ל)

דניאל רימון: כאשר אנחנו מבקשים שיבוא שם במכשירים פיננסיים חלף בניירות ערך, וזה שורש המחלוקת בינינו לבין הפיקוח על הבנקים עליה נדון שוב אתם.

אמנון כהן: לאחר הישיבה אתם תשבו ביחד.

אמנון כהן: אנחנו נקרא את הנוסח הכחול ואם יהיו שינויים, נחזור לזה שוב ונאמר מה השינויים.

שלי יחימוביץ': אני רוצה עוד הערה אחת לפני סיום.

אמנון כהן: עוד לא סיימנו.

אמנון כהן: נסיים לקרוא ואחר כך תוכלי להעיר את ההערה.

מירב תורג'מן: 1.

מירב תורג'מן: עסקה בניירות ערך הרשומים למסחר בבורסה, שאינה אחת מאלה: (1) עסקה בניירות ערך המונפקים בידי הממשלה.

מירב תורג'מן: (2) עסקת מכר חוזר בניירות ערך כהגדרתה בסעיף 50א(ג2).

מירב תורג'מן: (3) עסקה בשווי העולה על שלושה מיליון שקלים חדשים.

דניאל רימון: ביקשתם לומר "שלא יפחת משלושה מיליון שקלים חדשים".

אמנון כהן: נכון.

דניאל רימון: עסקת מכר חוזרת, אני יכולה לומר מה ההגדרה.

דניאל רימון: עסקת ריפו שמוגדרת בתוך חוק ניירות ערך גם לצורך יציבות מסלקות, בפרק שעוסק ביציבות מסלקות והיא עסקה שאתה מעביר משהו מתוך כוונה שהוא יועבר בחזרה וההתקשרות הלוך וחזור.

שי חרמש: זה ביי-בק?

דניאל רימון: כן.

אלי לוי: אתה משאיל ניירות ערך לצד אחד וקובעים פרק זמן בו מבצעים.

שי חרמש: מראש יש ביי-בק?

שמשון אלבק: כן.

אלי לוי: אין מכירה, כך שאין ביי.

אלי לוי: בעיקרון זאת עסקה של החלפת ניירות תמורת מזומן לפרק זמן קבוע מראש.

אלי לוי: זה יצירת מקור אשראי.

שמשון אלבק: לטווחים קצרים מאוד.

מירב תורג'מן: 9.

מירב תורג'מן: תיקון חוק השקעות משותפות בנאמנות בחוק השקעות משותפות בנאמנות, התשנ"ד-1994, סעיף 41 – בטל.

מירב תורג'מן: סעיף 41 לחוק השקעות משותפות בנאמנות קובע מימון תובענה ייצוגית על ידי הרשות.

דניאל רימון: נכון.

דניאל רימון: כיוון שמטפלים בזה כאן, לא צריך את זה.

מירב תורג'מן: 10.

מירב תורג'מן: תיקון חוק החברות בחוק החברות, התשנ"ט-1999 – (1) בכותרת פרק שלישי לחלק חמישי, המילה "והייצוגית" – תימחק.

מירב תורג'מן: (2) סעיף 209 – בטל.

מירב תורג'מן: (3) בסעיף 338(ב), הסיפא החל במלים "ניתן לבקש" – תימחק.

אורלי קורן: זה נובע מאותו תיקון לחוק השקעות משותפות.

אורלי קורן: כל המימון של רשות ניירות ערך, אמרנו שיעבור לחוק ניירות ערך, זה יאפשר לכל מיני תובענות שקשורות לרשות ניירות ערך, גם לחוק השקעות משותפות בנאמנות וגם לחוק החברות.

אורלי קורן: התיקון בסיפא לסעיף 338(ב), הסעיף מדבר על האפשרות להגיש תובענה ייצוגית להערכת שווי, והסעיף אומר שאפשר להגיש תובענה ייצוגית לפי סעיף 209, וזה מיותר כי זה ברור שאפשר להגיש.

אורלי קורן: לכן אנחנו מורידים את הסיפא.

מירב תורג'מן: 11.

מירב תורג'מן: תיקון חוק איסור הלבנת הון בחוק איסור הלבנת הון, התש"ס-2000 -

בורסה" יבוא: ""חברה בעלת רשיון זירה" – חברה בעלת רשיון זירה לפי סעיף 44יג לחוק ניירות ערך".

בורסה" יבוא: (2) בסעיף 11יג(א)(2), אחרי "חבר בורסה" יבוא "חברה בעלת רשיון זירה".

1 יבוא: "1א.

1 יבוא: חברה בעלת רשיון זירה".

1 יבוא: זה כדי להחיל את חוק איסור הלבנת הון על חברה בעלת רשיון זירה.

דניאל רימון: בעצם התייחסו אליהם כמו נותני שירותים פיננסיים.

שמשון אלבק: זה כמו נותני שירותי מטבע לצורך העניין.

דניאל רימון: לא, כמו נותני שירותים פיננסיים.

דניאל רימון: חלק מהזירות כבר היום יכולות להיות נותני שירותי מטבע, למשל הן עושות החלפות מטבעות, מטבע תמורת מטבע, ואז הן יטופלו בהוראות האלה שהן באחריות משרד האוצר.

דניאל רימון: כאן אלה הוראות שקיימות לגבי נותני שירותים פיננסיים כאשר המשמעות למעשה היא ששר האוצר יקבע צו שמסדיר חובות זיהוי, דיווח, רישום ושמירה בנוגע לזירה, והרשות היא זו שתפקח על קיום הוראות הצו.

מירב תורג'מן: 12.

מירב תורג'מן: תיקון חוק תובענות ייצוגיות בחוק תובענות ייצוגיות התשס"ו-2006, בתוספת השנייה, אחרי פרט 4 יבוא: "4א.

מירב תורג'מן: תביעה בקשר לניהול זירת סוחר לרבות תביעה נגד נותן שירותים מטעמה של חברה בעלת רשיון זירה ובכלל זה שירותי שווק.

מירב תורג'מן: לעניין זה, "זירת סוחר" ו"רשיון זירה" – כמשמעותם בפרק ז'3 לחוק ניירות ערך, התשכ"ח-1968".

מירב תורג'מן: 13.

מירב תורג'מן: תיקון חוק ניירות ערך (תיקון מספר 38) בחוק ניירות ערך (תיקון מספר 38), התשס"ט-2009, בסעיף 3, בסעיף 44ז המובא בו, בהגדרה "נמען", בסופה יבוא: "(8) חברה בעלת רשיון זירה לפי סעיף 44יג".

דניאל רימון: ההגדרות האלה על מי יחול הדיווח באמצעות אותה מערכת שאישרתם הבוקר, הכספת, שנכנסה בתיקון מספר 38 לחוק, היא נקבעה במסגרת תיקון לחוק.

דניאל רימון: לכן מה שאנחנו מתקנים, זה התיקון לתיקון החוק.

דניאל רימון: מבחינת פרוצדורה חקיקתית, זאת המתכונת.

דניאל רימון: אגב, כך נעשה גם בעבר כאשר רצינו להוסיף דברים נוספים.

מירב תורג'מן: 14.

מירב תורג'מן: תחילה

שמשון אלבק: זה פותר לך את הבעיה של התקנות.

מירב תורג'מן: זה לא לפני שלושה חודשים, אבל אם התקנות יותקנו בעוד שנה או שנה וחצי, זה בסדר.

שמשון אלבק: זה יהיה לפי התקנות.

אמנון כהן: לא יאוחר משלושה חודשים ועד שישה חודשים.

מירב תורג'מן: זאת אומרת שהחוק, המינימום שהחוק ייכנס לתוקף, זה בתוך שלושה חודשים.

אמנון כהן: אם יהיו תקנות.

שמשון אלבק: גם אם יהיו תקנות בעוד חודשיים, הוא לא ייכנס.

מירב תורג'מן: זה יהיה מינימום שלושה חודשים.

מירב תורג'מן: אין לך כאן איזושהי מגבלת זמן להתקנת התקנות.

שמשון אלבק: יש לנו אינטרס.

אמנון כהן: ראיתי גם בתחבורה שמחכים שלוש שנים לתקנות.

מירב תורג'מן: אם לא יהיו תקנות, החוק לא ייכנס לתוקף.

שמשון אלבק: אתה רוצה שאנחנו נקבע מועד שאומר תוך כמה זמן אנחנו עושים תקנות?

אמנון כהן: כן, מקסימום.

שמשון אלבק: לא איכפת לי, אבל זה גם מגביל אותך.

שמשון אלבק: אם אני אשים כאן תקנות, אתה תצטרך להריץ אותן במהירות.

אמנון כהן: אני אעביר אותן במהירות.

שמשון אלבק: לא תהיה לך ברירה כי אתה בחוק.

אמנון כהן: אתה מבחינתך עד חצי שנה.

שמשון אלבק: אני אצהיר לפרוטוקול שאנחנו נביא עוד חצי שנה.

שמשון אלבק: לא צריך לכתוב את זה בחוק אלא נצהיר לפרוטוקול וזה מספיק.

רונית תירוש: אדוני היושב ראש, לפני שהוא מצהיר אני רוצה להעלות קושי.

מירב תורג'מן: אני חושבת שיהיה קשה להגביל אותם בחצי שנה, מכיוון שהיא דיברה על התחלה הדרגתית.

דניאל רימון: זה לא קשור.

דניאל רימון: זה ייקבע בתקנות.

אמנון כהן: בתקנות ייקבע שלב א' הוא כך, שלב ב' הוא כך.

אמנון כהן: אין בעיה.

אמנון כהן: זה יהיה בשלבים, אבל התקנות יבואו תוך פרק זמן מוגדר.

רונית תירוש: שמעתי אותם ואני רוצה שכל זירות המסחר האלה יהיו תחת פיקוח.

רונית תירוש: העניין הוא שהם קיימים כבר ועכשיו אנחנו מחילים עליהם כל מיני רגולציות ודרישות להון עצמי, לביטוח, לחוסן כלכלי וכולי.

רונית תירוש: יכול להיות שכתוצאה מהדרישות החדשות הללו, תהיינה זירות מסחר שתצטרכנה להתפרק מתוקף העניין.

רונית תירוש: אני לא יודעת אם תהיה לזה תגובת שרשרת של נפילת זירה אחת גם על אלה שהשקיעו וגם על האחרות.

רונית תירוש: את הנושא הזה אתם צריכים לשקול.

רונית תירוש: בוודאי צריך לתת להם איזושהי תקופת מעבר שמקובלת.

אמנון כהן: החוק לא נכנס לתוקף.

אמנון כהן: יש להם שלושה חודשים.

רונית תירוש: לא נעים לי לומר, אבל אני אצטט אותם.

רונית תירוש: אני לא מצדיקה אותם אבל הם מדברים על שלוש שנים.

רונית תירוש: על שלוש-ארבע שנים.

אמנון כהן: מי ביקש חמש שנים?

אמנון כהן: הגופים?

אמנון כהן: עד שיגמרו את כל הכסף של המשקיעים.

רונית תירוש: אמרתי לך, אני בסך הכל באה לעשות כאן סדר.

אמנון כהן: החוק הזה כבר מסתובב ואנשים יודעים?

שמשון אלבק: החוק הזה מסתובב כבר שנתיים.

אמנון כהן: מה שכתוב כאן

אמנון כהן: לגבי מגבלת החוק, תוך שישה חודשים החוק תקף, ואחר כך מבחינת התקנות שצריכות להיות מוכנות, כך שיש להם חצי שנה לפחות.

רונית תירוש: יש חברה שצריכה ליצור טכנולוגיה מסוימת.

רונית תירוש: צריכים להיות ריאליים.

רונית תירוש: הרי אנחנו לא באים לשפוך את התינוק עם המים.

רונית תירוש: אין לי הצעה בנושא הזה.

אמנון כהן: אני אומר לך.

אמנון כהן: לפני שאנחנו מגיעים להצבעה, אני לא יודע מתי היושב-ראש הקבוע יקבע אותה, אני מבקש מכם לתת את הדעת על הנושא הזה.

אמנון כהן: שוב, אנחנו לא רוצים לדרוס אף אחד אבל יחד עם זה אנחנו רוצים לשמור על כספי הציבור.

אמנון כהן: תחשבו על משהו הגיוני.

אמנון כהן: כאן דיברו על שלוש שנים, אתם אומרים שלושה חודשים, תאמרו מה אתם חושבים הזמן.

אמנון כהן: אולי יש מישהו טוב אבל הוא לא הוסדר כראוי והוא צריך להסדיר את עצמו.

אמנון כהן: הוא לא עושק, הוא לא מרמה, אבל הוא צריך להסדיר את עצמו.

דניאל רימון: חברת הכנסת תירוש, יש הוראות שבהחלט יהיה נכון לקבוע אותן באופן מיידי.

דניאל רימון: למשל, הוראות שנוגעות לשאלה איך משווקים.

דניאל רימון: אפשר באופן מיידי להתחיל לשווק כמו שצריך.

רונית תירוש: ברור.

רונית תירוש: אני לא מדברת על זה.

דניאל רימון: הוראות שנוגעות ליצירת הון עצמי, בוודאי הן תהיינה מדורגות.

אמנון כהן: תנו על זה את הדעת ותאמרו את הדברים עת נגיע להצבעה.

רונית תירוש: גם הבחנה וגם דיפרנציאליות בין זירות מסחר קיימות בין אלה שצריכות לקום.

דניאל רימון: לא בטוח שצריך לתת פרס למי שמסכן כבר עתה את כספי הציבור.

אמנון כהן: כתבתי שצריך להתייחס עוד למגבלת הזמן.

שלי יחימוביץ': לגבי המחלוקת שנתגלעה קודם בין בנק ישראל לבין הרשות לניירות ערך.

שלי יחימוביץ': אני רוצה לתקן את עצמי.

שלי יחימוביץ': זה לא משפט שלמה כי אין כאן חקיקה של הרשות לניירות ערך ושל המחוקקים הפרטיים.

אמנון כהן: זה משולב.

שלי יחימוביץ': כן, אני יודעת.

שלי יחימוביץ': אמרתי, חקיקה פרטית פלוס הרשות לניירות ערך, חקיקה משולבת.

שלי יחימוביץ': אבל זאת בטח לא חקיקה של בנק ישראל.

שלי יחימוביץ': אני לא ראיתי את אנשי הרשות לניירות ערך באים לחוק בנק ישראל ומנסים לקעקע אותו אלא מעבירים את ההערות שלהם קודם ומגיעים להבנה.

שלי יחימוביץ': זאת הערה עקרונית.

שלי יחימוביץ': אני חושבת שזה מאוד לא ג'נטלמני ומאוד לא מקובל שרגולטור יבוא לוועדה וינסה לערער על הרגולטור האחר.

אמנון כהן: לא, הוא לא ערער.

שלי יחימוביץ': כן, הם רצו שאנחנו נחליט ביניהם.

שלי יחימוביץ': אני מחליטה שאני בעד החקיקה של הרשות.

אמנון כהן: נציג בנק ישראל לא נמצא כאן כרגע.

אמנון כהן: רשות ניירות ערך ישבה עם כל הגופים והם תיאמו דברים מסוימים.

אמנון כהן: אני הבנתי שבתיאום משהו כאן התפספס.

אמנון כהן: בתיאום.

אמנון כהן: זאת אומרת, זה לא שהם פתאום רוצים להסתייג ולהביא הסתייגות שלא דיברו עליה קודם.

אמנון כהן: יש כאן נושא שדיברו עליו ובקצה אליו הגיעו, יש משהו שצריכים עוד ללטש.

שלי יחימוביץ': מה שקורה בפועל זה שבעצם בנק ישראל בא ומטיל וטו על משהו שהרשות רוצה לעשות.

אמנון כהן: אין וטו.

שלי יחימוביץ': אני מציעה שהרגולטורים קודם כל יסגרו את העניינים ביניהם ולא יביאו את הוויכוחים האלה לוועדת הכספים.

אמנון כהן: אנחנו כאן מכריעים בהרבה מאוד סוגיות ואנחנו מקבלים החלטות גם כאשר יש מחלוקות בין משרדי ממשלה.

אמנון כהן: אנחנו משתדלים שהוויכוחים בתוכם יהיו בתוכם.

אמנון כהן: בסופו של דבר אנחנו נצטרך להכריע כאן.

אמנון כהן: אם הגיעו להבנות, טוב.

אמנון כהן: אם לא הגיעו להבנות, אנחנו כאן ואנחנו נכריע.

שלי יחימוביץ': לא הגיעו להבנות, יואיל בנק ישראל ולא יבוא ויעשה דה לגיטימציה לרשות לניירות ערך כפי שזה לא קורה גם בכיוון השני.

אמנון כהן: אני רוצה להודות לרשות לניירות ערך.

אמנון כהן: תרשמו מה אתם צריכים לעשות לפני ההצבעה.

אמנון כהן: אנחנו לא מצביעים מסיבה טכנית, מאחר שצריכים את מיזוג החקיקה הפרטית והחקיקה הממשלתית לאשר בוועדת הכנסת.

אמנון כהן: אם היה לנו היום את האישור, היינו מצביעים, אבל אין לנו אותו.

אמנון כהן: אנחנו סיימנו את החוק למעט זה שאנחנו רוצים את הפרסום של אמות המידה.

שמשון אלבק: אנחנו נביא לכם טיוטה.

אמנון כהן: בסדר.

אמנון כהן: לקראת ההצבעה תביאו טיוטה של אמות מידה.

אמנון כהן: בנוגע לתקנות, מגבלת הזמן עליה דיברנו – שלושה חודשים ועד שישה חודשים.

אמנון כהן: אתה ציינת לפרוטוקול אבל אני הייתי רוצה להכניס את זה לחוק, אבל נדבר על זה בישיבה הבאה.

דניאל רימון: אם למשל חלפו שישה חודשים.

אמנון כהן: אתם באים לאישור הוועדה ואומרים שאתם מבקשים הארכה.

אמנון כהן: בדרך כלל זה כך.

דניאל רימון: צריך לבנות מנגנון.

אמנון כהן: אתם תחשבו עליו.

אמנון כהן: יש לכם זמן עד ההצבעה.

אמנון כהן: לגבי סעיף 44ל, לקראת ההצבעה, להסדיר את הנושא בין רשות ניירות ערך לבין איגוד הבנקים.

אמנון כהן: אני התחייבתי לבדוק לגבי סעיף 5, בנוגע למימון תובענות ייצוגיות, גם לגבי החוק הזה וגם לגבי החוק ההוא בו מדברים על אכיפה מינהלית.

אמנון כהן: אני רוצה להשוות את זה לנושאים אחרים.

אמנון כהן: על פניו מה שאתם מסבירים, נראה הגיוני וחשוב, אבל אני רוצה להיות מוכן לקראת ההצבעה.

אמנון כהן: נושא שציינה חברת הכנסת תירוש בנוגע לתקופת מעבר של החוק לגבי אלה שפועלים היום.

אמנון כהן: אני מאמין שאלה שפועלים לא כראוי, צריכים להיסגר מיידית, אבל אלה שפועלים כפירטים אבל די טובים, רוצים להיערך לקראת החוק הזה ולכן צריך לתת להם זמן סביר כדי שיוכלו לעשות זאת.

דניאל רימון: זה ייקבע בתקנות.

דניאל רימון: כל התחילה של ההסדר קבועה בתקנות.

אמנון כהן: תבואו עם תשובות האומרות כמה זמן אתם חושבים לכתוב את זה בתקנות.

שמשון אלבק: ייקח להם גם זמן להוציא רשיונות.

אמנון כהן: אני מבין.

אמנון כהן: אז תן תקופת מעבר.

שמשון אלבק: יהיה תהליך.

שמשון אלבק: נכון.

אמנון כהן: החוק ייכנס לתוקף ואותה חברה כבר תהיה עבריינית כי אין לה רשיון.

שמשון אלבק: אם היינו רוצים להרוג מישהו, היינו אומרים שהפעילות אסורה ובזה נגמר העניין אבל זה לא מה שאמרנו.

אמנון כהן: נכון.

אמנון כהן: אני מכיר את ההגיון הרב שקיים ברשות לניירות ערך.

אמנון כהן: תודה רבה.

אמנון כהן: הישיבה נעולה.